
QUAE LICENTIUS ET TRIGETIUS DE STUDIO SAPIENTIAE DISPUTAVERINT

Romanianum hortatur ad studium sapientiae (1, 1 - 4)

Quae conferant fortuna et providentia homini virtuti apto.

 O utinam, Romaniane, hominem sibi aptum ita vicissim virtus fortunae 
repugnanti posset auferre, ut ab ea sibi auferri neminem patitur! iam 
tibi profecto iniecisset manus, suique iuris te esse proclamans, et in 
bonorum certissimorum possessionem traducens, ne prosperis quidem 
casibus servire permitteret. Sed quoniam ita comparatum est, sive pro 
meritis nostris, sive pro necessitate naturae, ut divinum animum 
mortalibus inhaerentem, nequaquam sapientiae portus accipiat, ubi neque 
adversante fortunae flatu, neque secundante moveatur; nisi eo illum 
ipsa, vel secunda, vel quasi adversa perducat: nihil pro te nobis aliud 
quam vota restant, quibus ab illo cui haec curae sunt Deo, si possumus, 
impetremus ut te tibi reddat; ita enim facile reddet et nobis; sinatque 
mentem illam tuam, quae respirationem iamdiu parturit, aliquando in 
auras verae libertatis emergere. Etenim fortasse quae vulgo fortuna 
nominatur, occulto quodam ordine regitur; nihilque aliud in rebus casum 
vocamus, nisi cuius ratio et causa secreta est: nihilque seu commodi seu
 incommodi commodi contingit in parte, quod non conveniat et congruat 
universo. Quam sententiam uberrimarum doctrinarum oraculis editam, 
remotamque longissime ab intellectu profanorum, se demonstraturam veris 
amatoribus suis, ad quam te invito, philosophia pollicetur. Quamobrem, 
cum tibi tuo animo indigna multa accidunt; ne te ipse contemnas. Nam si 
divina providentia pertenditur usque ad nos, quod minime dubitandum est;
 mihi crede, sic tecum agi oportet ut agitur. Nam cum tanta, quantam 
semper admiror, indole tua, ab ineunte adolescentia adhuc infirmo 
rationis atque lapsante vestigio humanam vitam errorum omnium 
plenissimam ingredereris; excepit te circumfluentia divitiarum, quae 
illam aetatem atque animum, quae pulchra et honesta videbantur avide 
sequentem, illecebrosis coeperat absorbere gurgitibus, nisi inde te 
fortunae illi flatus, qui putantur adversi, eripuissent pene mergentem.

Si res secundae studio sapientiae obsint.

[bookmark: A_001_001_002]1[bookmark: A_001_001_002]. 2.
 An vero si edentem te munera ursorum et nunquam ibi antea visa 
spectacula civibus nostris, theatricus plausus semper prosperrimus 
accepisset; si stultorum hominum, quorum immensa turba est (Qo
 1, 15), conflatis et consentientibus vocibus ferreris ad coelum; si 
nemo tibi auderet esse inimicus; si municipales tabulae te non solum 
civium, sed etiam vicinorum patronum aere signarent; collocarentur 
statuae, influerent honores, adderentur etiam potestates, quae 
municipalem habitum supercrescerent; conviviis quotidianis mensae opimae
 struerentur; quod cuique esset necesse, quod cuiusque etiam deliciae 
sitirent, indubitanter peteret, indubitanter hauriret, multa etiam non 
petentibus funderentur; resque ipsa familiaris diligenter a tuis 
fideliterque administrata, idoneam se tantis sumptibus paratamque 
praeberet: tu interea viveres in aedificiorum exquisitissimis molibus, 
in nitore balnearum, in tesseris quas honestas non respuit, in 
venatibus, in conviviis, in ore clientium, in ore civium, in ore denique
 populorum humanissimus, liberalissimus, mundissimus, fortunatissimus, 
ut fuisti, iactareris: quisquam tibi, Romaniane, beatae alterius vitae, 
quae sola beata est, quisquam, quaeso, mentionem facere auderet? 
quisquam tibi persuadere posset, non solum te felicem non esse; sed eo 
maxime miserum, quo tibi minime videreris? Nunc vero quam te breviter 
admonendum tot et tanta, quae pertulisti adversa fecerunt? Non enim tibi
 alienis exemplis persuadendum est quam fluxa et fragilia, et plena 
calamitatum sint omnia, quae bona mortales putant; cum ita ex aliqua 
parte bene expertus sis, ut ex te caeteris persuadere possimus.

Si res adversae ad sapientiam inducat.

[bookmark: A_001_001_003]1.[bookmark: A_001_001_003] 3.
 Illud ergo, illud tuum, quo semper decora et honesta desiderasti; quo 
te liberalem magis quam divitem esse maluisti; quo nunquam concupisti 
esse potentior quam iustior, nunquam adversitatibus improbitatibusque 
cessisti: illud ipsum, inquam, quod in te divinum nescio quo vitae huius
 somno veternoque sopitum est, variis illis durisque iactationibus 
secreta providentia excitare decrevit. Evigila, evigila, oro te; multum,
 mihi crede, gratulaberis quod pene nullis prosperitatibus quibus 
tenentur incauti, mundi huius tibi dona blandita sunt: quae meipsum 
capere moliebantur quotidie ista cantantem, nisi me pectoris dolor 
ventosam professionem abicere et in philosophiae gremium confugere 
coegisset. Ipsa me nunc in otio, quod vehementer optavimus, nutrit ac 
fovet: ipsa me penitus ab illa superstitione, in quam te mecum 
praecipitem dederam, liberavit. Ipsa enim docet, et vere docet nihil 
omnino colendum esse, totumque contemni oportere, quidquid mortalibus 
oculis cernitur, quidquid ullus sensus attingit. Ipsa verissimum et 
secretissimum Deum perspicue se demonstraturam promittit, et iam iamque 
quasi per lucidas nubes ostentare dignatur.

Quae res fuerit quae ad disputandum induxerit.

 In hac mecum studiosissime vivit noster Licentius: ad eam totus a 
iuvenilibus illecebris voluptatibusque conversus est, ita ut eum non 
temere patri audeam imitandum proponere. Philosophia est enim, a cuius 
uberibus se nulla aetas queretur excludi; ad quam avidius retinendam et 
hauriendam quo te incitarem, quamvis tuam sitim bene noverim, gustum 
tamen mittere volui, quem tibi suavissimum, et, ut ita dicam, 
inductorium fore, peto ne frustra speraverim. Nam disputationem quam 
inter se Trygetius et Licentius habuerunt, relatam in litteras, tibi 
misi. Illum enim quoque adolescentem, quasi ad detergendum fastidium 
disciplinarum aliquantum sibi usurpasset militia, ita nobis magnarum 
honestarumque artium ardentissimum edacissimumque restituit. Pauculis 
igitur diebus transactis, posteaquam in agro vivere coepimus, cum eos ad
 studia hortans atque animans, ultra quam optaveram paratos et prorsus 
inhiantes viderem, volui tentare pro aetate quid possent: praesertim cum
 Hortensius liber Ciceronis iam eos ex magna parte conciliasse 
philosophiae videretur. Adhibito itaque notario, ne aurae laborem 
nostrum discerperent, nihil perire permisi. Sane in hoc libro res et 
sententias illorum, mea vero et Alypii etiam verba lecturus es.

Quae sit quaestio (2, 5-6)

De quibus inquirunt res approbandae.

 Cum igitur omnes hortatu meo unum in locum ad hoc congregati essemus, 
ubi opportunum visum est: Numquidnam dubitatis, inquam, verum nos scire 
oportere? Minime, ait Trygetius: caeterique se vultu ipso approbasse 
significaverunt. Quid si, inquam, etiam non comprehenso vero beati esse 
possumus; necessariam veri comprehensionem arbitramini? Hic Alypius: 
Huius quaestionis, inquit, iudicem me tutius puto. Cum enim iter mihi in
 urbem sit constitutum, oportet me onere alicuius suscipiendae partis 
relevari; simul quod facilius iudicis partes, quam cuiusquam defensoris,
 cuipiam delegare possum. Quare dehinc pro alterutra parte ne a me 
quidquam exspectetis. Quod ei cum concessum esset ab omnibus, et ego 
rogationem repetissem: Beati certe, inquit Trygetius, esse volumus; et 
si ad hanc rem possumus absque veritate pervenire, quaerenda nobis 
veritas non est. Quid hoc ipsum, inquam? Existimatisne beatos nos esse 
posse, etiam non inventa veritate? Tunc Licentius: Possumus, inquit, si 
verum quaeramus. Hic cum ego caeterorum sententiam nutu flagitassem: 
Movet me, inquit Navigius, quod a Licentio dictum est. Potest enim 
fortasse hoc ipsum esse beate vivere, in veritatis inquisitione vivere. 
Defini ergo, ait Trygetius, quid sit beata vita, ut ex eo colligam quid 
respondere conveniat. Quid censes, inquam, esse aliud beate vivere, nisi
 secundum id quod in homine optimum est, vivere? Temere, inquit, verba 
non fundam: nam id ipsum optimum quid sit, definiendum mihi abs te puto.
 Quis, inquam, dubitaverit, nihil aliud esse hominis optimum, quam eam 
partem animi, cui dominanti obtemperare convenit caetera quaeque in 
homine sunt? Haec autem, ne aliam postules definitionem, mens aut ratio 
dici potest. Quod si tibi non videtur, quaere quomodo ipse definias vel 
beatam vitam, vel hominis optimum. Assentior, inquit.

Utrum sola inquisitione an veritatis acquisitione sapientes efficiamur.

[bookmark: A_001_002_006]2.[bookmark: A_001_002_006] 6.
 Quid ergo? ut ad propositum, inquam, redeamus; videturne tibi non 
invento vero beate posse vivi, si tantum quaeratur? Repeto, inquit, 
sententiam illam meam: Minime videtur. Vos, inquam, quid opinamini? Tum 
Licentius: Mihi prorsus, inquit, videtur: nam maiores nostri, quos 
sapientes beatosque accepimus, eo solo quod verum quaerebant, bene 
beateque vixerunt. Ago gratias, inquam, quod cum Alypio me iudicem 
fecistis, cui, fateor, invidere iam coeperam. Quoniam igitur alteri 
vestrum videtur beatam vitam sola investigatione veritatis; alteri, non 
nisi inventione posse contingere; Navigius autem paulo ante ostendit in 
tuam, Licenti, partem se velle transire: magnopere exspecto quales 
sententiarum vestrarum patroni esse possitis. Res enim magna est, et 
diligenti discussione dignissima. Si res magna est, ait Licentius, 
magnos viros desiderat. Noli quaerere, inquam, praesertim in hac villa, 
quod ubivis gentium reperire difficile est: sed potius explica, cur id 
quod abs te non temere, ut opinor, prolatum est, et qua tibi ratione 
videatur: nam et maximae res, cum a parvis quaeruntur, magnos eos solent
 efficere.

An sapientia in veritatis inquisitione sit (3, 7-5, 15)

a) Quae sit perfecta (3, 7-9)

Tullii auctoritas inducitur.

 Quoniam te, inquit, video magnopere nos urgere, ut adversum invicem 
disputemus, quod te utiliter velle confido; quaero cur beatus esse non 
possit, qui verum quaerit, etiamsi minime inveniat? Quia beatum, inquit 
Trygetius, volumus esse perfectum in omnibus sapientem. Qui autem adhuc 
quaerit, perfectus non est. Hunc igitur quomodo asseras beatum, omnino 
non video. Et ille: Potest apud te, inquit, vincere auctoritas maiorum? 
Non omnium, inquit Trygetius. Quorum tandem? Ille: Eorum scilicet, qui 
sapientes fuerunt. Tum Licentius: Carneades, inquit, tibi sapiens non 
videtur? Ego, ait, graecus non sum; nescio Carneades iste qui fuerit. 
Quid, inquit Licentius, de illo nostro Cicerone, quid tandem existimas? 
Hic cum diu tacuisset: Sapiens fuit, inquit. Et ille: Ergo eius de hac 
re sententia habet apud te aliquid ponderis? Habet, inquit. Accipe 
igitur quae sit, nam eam tibi excidisse arbitror. Placuit enim Ciceroni 
nostro, beatum esse qui veritatem investigat, etiamsi ad eius 
inventionem non valeat pervenire. Ubi hoc, inquit, Cicero dixit? Et 
Licentius: Quis ignorat eum affirmasse vehementer, nihil ab homine 
percipi posse; nihilque remanere sapienti, nisi diligentissimam 
inquisitionem veritatis: propterea quia si incertis rebus esset 
assensus, etiam si fortasse verae forent, liberari ab errore non posset?
 quae maxima est culpa sapientis (Cicerone, framm. 101 t. A.). Quamobrem
 si et sapientem necessario beatum esse credendum est, et veritatis sola
 inquisitio perfectum sapientiae munus est; quid dubitamus existimare 
beatam vitam, etiam per se ipsa investigatione veritatis posse 
contingere?

Tullii auctoritas in discrimine ponitur.

 Tum ille: Licetne tandem ad ea quae temere concessa sunt, redire 
rursum? Hic ego: Illi hoc non solent concedere, inquam, quos ad 
disputandum non inveniendi veri cupiditas, sed ingenii puerilis 
iactantia impellit. Itaque apud me, praesertim cum adhuc nutriendi 
educandique sitis, non solum conceditur, sed etiam in praeceptis 
habeatis volo, ad ea vos discutienda redire oportere, quae concesseritis
 incautius. Et Licentius: Non parvum in philosophia profectum puto, 
inquit, cum in comparatione recti verique inveniendi contemnitur a 
disputante victoria. Itaque libenter obsequor praeceptis et sententiae 
tuae, et Trygetium ad id quod se temere concessisse arbitratur, res enim
 mei iuris est, redire permitto. Tum Alypius: Suscepti a me officii 
nondum partes esse, vosmetipsi mecum recognoscitis. Sed quoniam iamdudum
 disposita profectio interrumpere me compellit, pro meo quoque munere 
geminatam sibi potestatem particeps mecum iudicii non renuet usque in 
reditum meum: video enim hoc vestrum certamen longius progressurum. Et 
cum discessisset: Quod, inquit Licentius, temere concesseras, profer. Et
 ille: Temere dedi, inquit, Ciceronem fuisse sapientem. Ergone Cicero 
sapiens non fuit, a quo in latina lingua philosophia et inchoata est, et
 perfecta? Etsi concedam, inquit, esse sapientem, non omnia tamen eius 
probo. Atqui oportet multa eius alia refellas, ut non impudenter hoc de 
quo agitur, improbare videaris. Quid si hoc solum non recte sensisse 
illum affirmare paratus sum? Vestra, ut opinor, nihil interest, nisi 
cuius ponderis ad id quod volo asserendum, rationes afferam. Perge, 
inquit ille. Quid enim, inquit, audeam contra eum, qui se Ciceronis 
adversarium profitetur?

Si perfecta inquisitio finem attingat.

[bookmark: A_001_003_009]3.[bookmark: A_001_003_009] 9.
 Hic Trygetius: Volo attendas, ait, tu iudex noster, quemadmodum 
superius beatam vitam definieris: dixisti namque eum beatum esse, qui 
secundum eam partem animi vivit, quam caeteris convenit imperare. Tu 
autem, Licenti, volo vel nunc mihi concedas (iam enim libertate, in quam
 maxime nos vindicaturam se philosophia pollicetur, iugum illud 
auctoritatis excussi), perfectum non esse qui adhuc veritatem requirat. 
Tum ille post diuturnum silentium: Non concedo, inquit. Et Trygetius: 
Cur, quaeso? explica. Isthic sum enim, et aveo audire, quo pacto possit 
et perfectus homo esse, et adhuc quaerere veritatem. Hic ille: Qui ad 
finem inquit, non pervenit, fateor quod perfectus non sit. Veritatem 
autem illam solum Deum nosse arbitror, aut forte hominis animam, cum hoc
 corpus, hoc est tenebrosum carcerem, dereliquerit. Hominis autem finis 
est, perfecte quaerere veritatem: perfectum enim quaerimus, sed tamen 
hominem. Et Trygetius: Non igitur potest beatus esse homo. Quomodo enim;
 cum id quod magnopere concupiscit, assequi nequeat? Potest autem homo 
beate vivere, siquidem potest secundum eam partem animi vivere quam 
dominari in homine fas est. Potest igitur verum invenire. Aut colligat 
se, et non concupiscat verum, ne cum id assequi non potuerit, necessario
 miser sit. At hoc ipsum est beatum hominis, ait ille, perfecte quaerere
 veritatem: hoc est enim pervenire ad finem, ultra quem non potest 
progredi. Quisquis ergo minus instanter quam oportet veritatem quaerit, 
ad finem hominis non pervenit: quisquis autem tantum quantum homo potest
 ac debet, dat operam inveniendae veritati, is etiamsi eam non inveniat,
 beatus est; totum enim facit, quod ut faciat, ita natus est. Inventio 
autem si defuerit, id deerit quod natura non dedit. Postremo cum hominem
 necesse sit aut beatum esse aut miserum, nonne dementis est eum qui 
dies noctesque quantum potest instat investigandae veritati, miserum 
dicere? Beatus igitur erit. Deinde illa definitio mihi, ut arbitror, 
uberius suffragatur: nam si beatus est, sicuti est, qui secundum eam 
partem animi vivit, quam regnare caeteris convenit, et haec pars ratio 
dicitur; quaero utrum non secundum rationem vivat, qui quaerit perfecte 
veritatem? Quod si absurdum est, quid dubitamus beatum hominem dicere 
sola ipsa inquisitione veritatis?

b) Studium sapientiae ab errore cavet (4, 10-12)

Si erret qui finem attingat.

 Mihi, ait ille, nec secundum rationem vivere, nec beatus omnino, 
quisquis errat videtur. Errat autem omnis qui semper quaerit nec 
invenit. Unde tibi unum e duobus monstrandum est: aut errantem beatum 
esse posse; aut eum qui quod quaerit nunquam invenit, non errare. Hic 
ille: Beatus errare non potest. Et cum diu siluisset: Non autem errat, 
inquit, cum quaerit; quia ut non erret, perfecte quaerit. Et Trygetius: 
Ut non erret quidem, inquit, quaerit; sed errat, cum minime invenit. Ita
 autem tibi profuturum putasti, quod errare non vult, quasi nemo erret 
invitus, aut quisquam omnino erret, nisi invitus. Tum ego, cum ille diu 
cunctaretur quid responderet: Definiendum vobis est, inquam, quid sit 
error: facilius enim eius fines potestis videre, in quem iam penitus 
ingressi estis. Ego, inquit Licentius, definire aliquid idoneus non sum:
 quamvis errorem definire sit facilius quam finire. Ego, ait ille, 
definiam; quod mihi facillimum est, non ingenio, sed causa optima. Nam 
errare est utique semper quaerere, nunquam invenire. Ego, inquit 
Licentius, si vel istam definitionem facile possem refellere, iamdudum 
causae meae non defuissem. Sed quoniam aut res ipsa per se ardua est, 
aut ita mihi apparet; peto a vobis ut usque in crastinam lucem quaestio 
differatur, si nihil hodie quod respondeam, reperire potuero, cum id 
sedulo mecum ipse volvam. Quod cum concedendum putarem, non renuentibus 
caeteris, deambulatum ire surreximus: nobisque inter nos multa variaque 
sermocinantibus, ille in cogitatione defixus fuit. Quod cum frustra esse
 sensisset, relaxare animum maluit, et nostro se sermoni miscere. Postea
 cum iam advesperasceret, in eumdem conflictum redierant: sed modum 
imposui, persuasique ut in alium.

Si non erret qui falsum non approbat.

[bookmark: A_001_004_011]4. [bookmark: A_001_004_011]11.
 Postridie autem cum consedissemus: Proferte, inquam, quod heri 
coeperatis. Tum Licentius: Distuleramus, inquit, disputationem, nisi 
fallor, rogatu meo, cum erroris definitio difficillima mihi esset. Hic 
plane, inquam, non erras, quod ut tibi omen sit ad reliqua, libenter 
optaverim. Audi ergo, inquit, quod heri etiam nisi intercessisses, 
protulissem. Error mihi videtur esse falsi pro vero approbatio; in quem 
nullo pacto incidit, qui veritatem quaerendam semper existimat: falsum 
enim probare non potest, qui probat nihil; non igitur potest errare. 
Beatus autem facillime esse potest: nam, ne longius abeam, si nobis 
ipsis, ut heri licuit, quotidie vivere liceret; nihil mihi occurrit cur 
nos beatos appellare dubitaremus. Viximus enim magna mentis 
tranquillitate, ab omni corporis labe animum vindicantes, et a 
cupiditatum facibus longissime remoti, dantes, quantum homini licet, 
operam rationi; hoc est, secundum illam divinam partem animi viventes, 
quam beatam vitam esse hesterna inter nos definitione convenit: atqui, 
ut opinor, nihil invenimus, sed tantummodo quaesivimus veritatem. Potest
 igitur sola inquisitione veritatis, etiamsi eam invenire minime possit,
 homini beata vita contingere. Nam definitio tua vide quanta facilitate 
excludatur notione communi. Etenim errare dixisti esse, Semper quaerere,
 et nunquam invenire. Quid si quisquam nihil quaerat, et interrogatus, 
verbi gratia, utrumnam modo dies sit, temere statimque noctem esse 
opinetur atque respondeat? nonne tibi videtur errare? Hoc igitur erroris
 genus vel immanissimum, non complexa est definitio tua. Quid si etiam 
non errantes complexa est, potestne definitio ulla esse vitiosior? Nam 
si quis Alexandriam quaerat, et ad eam recto pergat itinere; non, 
opinor, potes eum errantem vocare. Quid si eamdem viam, variis 
impedimentis, longo agat tempore, et in ea morte praeveniatur; nonne et 
semper quaesivit, et nunquam invenit, nec erravit tamen? Non, inquit 
ille, semper quaesivit.

Si sola inquisitione quis ad beatam vitam perveniat.

[bookmark: A_001_004_012]4.[bookmark: A_001_004_012] 12.
 Recte dicis, ait Licentius, et bene admones. Inde enim prorsus nihil ad
 rem pertinet definitio tua: non enim ego beatum esse dixi, qui semper 
quaerat veritatem. Quod ne fieri quidem potest: primo, quia non semper 
homo est; deinde, quia non ex quo tempore incipit esse homo, eo iam 
potest, aetate impediente, verum quaerere. Aut si semper id putas 
dicendum, si nihil temporis quo iam quaerere potest, perire patitur; 
rursus tibi Alexandriam redeundum est. Fac enim quemquam, ex quo tempore
 iter agere vel aetate vel negotio sinitur, pergere occipere illam viam,
 atque, ut supra dixi, cum deviet nusquam, antequam perveniat tamen vita
 excedere; multum profecto errabis, si tibi errasse iste videbitur, 
quamvis omni quo potuit tempore, nec quaerere desierit, nec invenire 
potuerit quo pergebat. Quamobrem si et mea descriptio vera est, et 
secundum eam non errat ille qui perfecte quaerit, quamvis non inveniat 
veritatem, beatusque est ob eam rem, quod secundum rationem vivit; tua 
vero definitio et frustrata est, et si non esset, nihil eam curare 
deberem, si ex eo solum quod ego definivi, satis causa firmata est: cur,
 quaeso, nondum est ista inter nos quaestio dissoluta?

c) Si sapientia quaedam sit ratio inquisitionis (5, 13-15)

Si sapientia sit recta via vitae.

[bookmark: A_001_005_013]5.[bookmark: A_001_005_013] 13.
 Hic Trygetius: Dasne, inquit, sapientiam rectam viam vitae esse? Do, 
inquit, sine dubio: sed tamen volo mihi sapientiam definias, ut sciam 
utrum quae mihi, eadem tibi esse videatur. Et ille: Parum tibi, ait, 
videtur definita hoc ipso quod nunc interrogatus es? Etiam quod volui 
concessisti. Si enim non fallor, recta via vitae sapientia nominatur. 
Tum Licentius: Nihil mihi tam ridiculum, quam ista definitio videtur, 
inquit. Fortasse, ait ille: pedetentim tamen quaeso, ut ratio praeveniat
 risum tuum: nihil enim est foedius risu irrisione dignissimo. Quid 
enim, ait ille, nonne fateris vitae mortem esse contrariam? Fateor, ait.
 Mihi igitur, inquit ille, via vitae nulla magis videtur, quam ea qua 
quisque pergit, ne in mortem incidat. Assentiebatur Trygetius. Ergo si 
viator quispiam diverticulum vitans, quod a latronibus obsideri 
audierit, recta ire pergat, atque ita evadat interitum; nonne et viam 
vitae, et rectam secutus est; et eam sapientiam nominat nemo? Quomodo 
igitur omnis recta vitae via sapientia est? Concessi enim esse, sed non 
solam. Definitio autem nihil complecti debuit, quod esset alienum. 
Itaque rursus defini, si placet, quid tibi videtur esse sapientia.

Sapientia recta inquirendi ratio est.

 Diu ille tacuit; deinde: En, inquit, iterum definio, si hoc tu nunquam 
finire statuisti. Sapientia est via recta, quae ad veritatem ducat. 
Similiter et hoc, inquit ille, refellitur: nam cum apud Virgilium Aeneae
 dictum est a matre:

Perge modo, et qua te ducit via dirige gressum (Virgilio, Aen. 1, 401),

sequens hanc viam ad id quod dictum erat, id est ad 
verum, pervenit. Contende, si placet, ubi pedem ille incedens posuit, 
sapientiam posse dici: quamquam stulte prorsus istam descriptionem tuam 
effringere conor; nam causam meam nulla plus adiuvat. Etenim sapientiam 
non ipsam veritatem, sed viam quae ad eam ducat, esse dixisti. Quisquis 
ergo hac utitur via, sapientia profecto utitur; et qui sapientia utitur,
 sapiens sit necesse est: sapiens igitur erit ille, qui perfecte 
quaesierit veritatem, etiamsi ad eam nondum pervenerit. Nam via quae 
ducit ad veritatem, nulla, uti opinor, intellegitur melius quam diligens
 inquisitio veritatis. Hac igitur sola via utens, iam iste sapiens erit:
 at nemo sapiens miser; omnis autem homo aut miser, aut beatus: beatum 
igitur faciet non tantum inventio, sed ipsa per se investigatio 
veritatis.

Sapientia approbanda etsi alterutra cuique videatur.

 Tum ille arridens: Merito mihi, inquit, ista contingunt, dum adversario
 in re non necessaria fidenter assentior: quasi vero ego sim magnus 
definitor, aut quidquam in disputando magis supervacaneum putem. Quis 
enim modus erit, si ego rursus velim definiri abs te aliquid, et rursus 
eiusdem definitionis verba, et consequentium item singillatim omnia, 
fingens quod nihil intellegam, definiri flagitem? Nam quid planissimum 
non meo iure definiri cogam, si iure a me sapientiae definitio 
postulatur? Cuius enim verbi in animis nostris apertiorem notionem 
natura esse voluit quam sapientiae? Sed nescio quomodo, cum mentis 
nostrae veluti portum notio ipsa reliquerit, et verborum sibi quasi vela
 tetenderit, occurrant statim calumniarum mille naufragia. Quamobrem aut
 definitio sapientiae ne requiratur, aut iudex noster in eius 
patrocinium dignetur descendere. Tum ego, cum iam stilum nox impediret, 
et quasi de integro magnum quiddam disserendum viderem oboriri, in alium
 diem distuli: nam disputare coeperamus sole iam in occasum declinante, 
diesque pene totus cum in rebus rusticis ordinandis, tum in recensione 
primi libri Virgilii peractus fuit.

Sapientia quarum rerum sit scientia (6, 8, 23)

Scientia rerum humanarum divinarunque.

[bookmark: A_001_006_016]6.[bookmark: A_001_006_016] 16.
 Deinde mox ut illuxit, ita enim res erant pridie constitutae ut largum 
esset otium, statim peragendum negotium susceptum est. Tum ego: Heri 
postulasti, inquam, Trygeti, ut a iudicis munere ad sapientiae 
patrocinium descenderem: quasi vero quemquam in sermone vestro 
adversarium sapientia pateretur; aut ullo defendente ita laboraret, ut 
maius implorare deberet auxilium. Nam neque inter vos aliud quaerendum 
natum est, quam quid sit sapientia; in quo eam vestrum neuter oppugnat, 
quia uterque desiderat. Neque si tu in definienda sapientia defecisse te
 putas, propterea reliqua defensio sententiae tuae tibi deserenda est. 
Itaque a me nihil aliud habebis quam definitionem sapientiae, quae nec 
mea nec nova est, sed et priscorum hominum, et quam vos mirer non 
recordari. Non enim nunc primum auditis, Sapientiam esse rerum humanarum divinarumque scientiam (Cicerone, Tusc. 4, 26, 27; De off. 2, 2, 5).

An divinatio ad sapientiam pertineat.

 Hic Licentius, quem post istam definitionem diu putabam quaesiturum 
esse quod diceret, subiecit statim: Cur ergo non, quaeso, sapientem 
vocamus flagitiosissimum illum hominem, quem ipsi bene novimus per 
innumera scorta solere dissolvi; Albicerium dico illum, qui apud 
Carthaginem multos annos consulentibus mira quaedam et certa respondit? 
Innumerabilia commemorare possem, nisi et apud eos loquerer qui experti 
sunt, et paucis nunc satis sit ad id quod volo. Nonne cochlearium (mihi 
autem dicebat) cum domi non inveniretur; tuo iussu percontatus, non 
solum quid quaereretur, verum etiam nominatim cuius res esset, et ubi 
lateret, citissime verissimeque respondit? Item me praesente, omitto 
illud quod in eo quod rogabatur nihil omnino falsus est, sed cum puer 
qui nummos ferebat, certam eorum partem, cum ad eum pergeremus, furatus 
esset; omnes sibi numerari iussit, coegitque illum ante oculos nostros 
quos abstulerat reddere, priusquam omnino ipse aut eosdem nummos 
vidisset, aut quantum sibi allatum fuerit audisset e nobis.

Quae dicenda Albicerio hariolo.

 Quid quod doctissimum et clarissimum virum Flaccianum mirari solitum 
esse abs te accepimus? qui cum de fundo emendo esset locutus, ad illum 
divinum rem ita detulit, ut quid egisset, si potis esset, ediceret. 
Atque ille statim non modo negotii genus, sed etiam, in quo ille 
vehementer clamabat admirans, ipsum fundi nomen pronuntiavit, cum ita 
esset absurdum, ut vix eius Flaccianus ipse meminisset. Iam illud sine 
stupore animi non queo dicere, quod amico nostro discipulo tuo sese 
volenti exagitare, flagitantique insolenter, ut diceret quid secum ipse 
tacitus volveret; Virgilii versum eum cogitare respondit. Cum ille 
obstupefactus negare non posset, perrexit quaerere quisnam versus esset.
 Nec Albicerius, qui grammatici scholam vix transiens vidisset 
aliquando, versum ipsum securus et garrulus canere dubitavit. Num igitur
 aut res humanae non erant, de quibus ille consulebatur; aut sine rerum 
divinarum scientia, tam certa consulentibus et vera respondit? At 
utrumque absurdum est. Nam et humanae res nihil sunt aliud quam res 
hominum; ut argentum, nummi, fundus, postremo ipsa etiam cogitatio: et 
res divinas quis non recte arbitretur esse, per quas homini divinatio 
ipsa contingit? Sapiens ergo fuit Albicerius, si sapientiam rerum 
humanarum divinarumque scientiam illa definitione concedimus.

Scientia approbationem complectitur.

 Hic ille: Primo, inquam, ego scientiam non appello, in qua ille qui eam
 profitetur, aliquando fallitur. Scientia enim non solum comprehensis, 
sed ita comprehensis rebus constat, ut neque in ea quisquam errare, nec 
quibuslibet adversantibus impulsus nutare debeat. Unde verissime a 
quibusdam philosophis dicitur, in nullo eam posse nisi in sapiente 
inveniri; qui non modo perceptum habere debet id quod tuetur ac 
sequitur, verum etiam inconcussum tenere. Scimus autem illum quem 
commemorasti, multa saepe falsa dixisse: quod non solum aliis mihi 
referentibus comperi, sed praesens aliquando ipse percepi. Eumne igitur 
scientem vocem, cum saepe falsa dixerit; quem non vocarem, si cunctanter
 vera dixisset? Hoc me de aruspicibus et de auguribus, et de his omnibus
 qui sidera consulunt, et de coniectoribus somniorum dixisse putatote. 
Aut aliquem ex hoc genere hominum proferte, si potestis, qui consultus, 
nunquam de responsis suis dubitaverit, nunquam postremo falsa 
responderit. Nam de vatibus nihil mihi puto esse laborandum, qui mente 
loquuntur aliena.

Divinatio ad sapientiam non pertinet.

 Deinde res humanas esse ut concedam res hominum, quidquam tu existimas 
nostrum esse, quod nobis vel dare vel eripere casus potest? Aut cum 
rerum humanarum scientia dicitur, ea dicitur, qua quisque novit vel 
quot, vel quales fundos habeamus; quid auri, quid argenti, quidque 
denique alienorum carminum cogitemus? Illa est humanarum rerum scientia,
 quae novit lumen prudentiae, temperantiae decus, fortitudinis robur, 
iustitiae sanctitatem. Haec enim sunt, quae nullam fortunam metuentes 
vere nostra dicere audemus: quae si Albicerius ille didicisset, nunquam,
 mihi crede, tam luxuriose deformiterque vixisset. Quod autem dixit, 
quem versum volveret animo ille a quo consulebatur; neque hoc puto inter
 res nostras esse numerandum: non quo negem honestissimas disciplinas ad
 possessionem quamdam nostri animi pertinere, sed quia versum alienum 
etiam imperitissimis canere ac pronuntiare concessum est. Ideoque talia 
cum in memoriam nostram incurrerint, non mirum est, si sentiri possunt 
ab huius aeris animalibus quibusdam vilissimis, quos daemonas vocant, a 
quibus nos superari acumine ac subtilitate sensuum posse concedo, 
ratione autem nego; atque id fieri nescio quo modo secretissimo atque a 
nostris sensibus remotissimo. Non enim, si miramur apiculam melle 
posito, nescio qua sagacitate qua hominem vincit, unde advolare; ideo 
eam nobis praeponere, aut saltem comparare debemus.

Divinatio quibusdam aëreis animalibus adscribitur.

 Itaque vellem magis iste Albicerius, ab eo qui discere cuperet, 
interrogatus ipsa metra docuisset; vel coactus a quopiam consultorum, de
 re sibi statim proposita versus proprios cecinisset. Quod eumdem 
Flaccianum saepe dixisse soles commemorare, cum illud divinationis genus
 magna mentis altitudine derideret atque despiceret, idque nescio cui 
abiectissimae animulae, sic enim dicebat, tribueret, quo ille quasi 
spiritu admonitus vel inflatus haec respondere solitus esset. Quaerebat 
enim vir ille doctissimus ab iis qui talia mirarentur, num grammaticam 
vel musicam vel geometriam Albicerius posset docere? Quis autem illum 
nosset, et non istorum omnium imperitissimum fateretur? Quamobrem ad 
extremum hortabatur, ut animos suos ii qui talia didicissent, illi 
divinationi sine dubitatione praeferrent, darentque operam his 
disciplinis instruere atque adminiculari suam mentem, quibus aeriam 
istam invisibilium animantium naturam transilire, et eam supervolare 
contingeret.

Quae vere humanae et divinae sint res.

 Iam res divinae cum, omnibus concedentibus, meliores augustioresque 
multo quam humanae sint; quo pacto ille eas assequi poterat, qui quid 
esset ipse, nesciebat? Nisi forte existimans sidera, quae quotidie 
contemplamur, magnum quiddam esse in comparatione verissimi et 
secretissimi Dei, quem raro fortasse intellectus, sensus autem nullus 
attingit: haec autem praesto sunt oculis nostris. Nec ista igitur sunt 
illa divina, qualia se sola scire sapientia profitetur: caetera autem 
quibus isti, nescio qui divinantes, vel ad vanam iactantiam, vel ad 
quaestum abutuntur, prae sideribus profecto viliora sunt. Non igitur 
Albicerius rerum humanarum ac divinarum scientiae particeps fuit, 
frustraque abs te isto modo definitio nostra tentata est. Postremo cum 
quidquid praeter res humanas atque divinas est, nos vilissimum ducere et
 omnino contemnere oporteat; quaero in quibus rebus quaerat tuus ille 
sapiens veritatem? In divinis, ait ille: nam virtus etiam in homine sine
 dubitatione divina est. Has igitur Albicerius iam sciebat, quas tuus 
sapiens semper inquiret? Tum Licentius: Divinas, ait, et ille noverat, 
sed non eas quae a sapiente quaerendae sunt. Quis enim non evertat omnem
 loquendi consuetudinem, si ei divinationem concedat, adimat res 
divinas, e quibus divinatio nominata est? Quare illa vestra definitio, 
ni fallor, nescio quid aliud quod ad sapientiam non pertineret, 
inclusit.

An sapientia simul sit scientia et inquisitio.

 Tum Trygetius: Definitionem istam, inquit, defendet, si libebit, ille 
qui protulit. Nunc mihi tu responde, ut tandem ad id quod agitur, 
veniamus. Isthic sum, inquit ille: Dasne, ait: Albicerium scisse verum? 
Do, inquit. Melior igitur tuo sapiente. Nullo modo, ait ille: nam quod 
genus veri sapiens inquirit, non solum ille delirus hariolus, sed ne 
ipse quidem sapiens dum in hoc corpore vivit, assequitur: quod tamen 
tantum est, ut multo sit praestabilius hoc semper quaerere, quam illud 
aliquando invenire. Necesse est, ait Trygetius, ut mihi in angustiis 
definitio illa subveniat. Quae si propterea tibi vitiosa visa est, quia 
complexa est eum quem non possumus vocare sapientem; quaero utrum eam 
probes, si sapientiam rerum humanarum divinarumque scientiam dicamus, 
sed earum quae ad beatam vitam pertineant. Est, inquit ille, et ista 
sapientia, sed non sola: unde superior definitio invasit alienum, haec 
autem proprium deseruit: quare illa avaritiae, ista stultitiae coargui 
potest. Etenim ut ipse iam explicem definitione quod sentio, sapientia 
mihi videtur esse rerum humanarum divinarumque, quae ad beatam vitam 
pertineant, non scientia solum, sed etiam diligens inquisitio. Quam 
descriptionem si partiri velis, prima pars quae scientiam tenet, Dei 
est; haec autem quae inquisitione contenta est, hominis. Illa igitur 
Deus, hac autem homo beatus est. Tum ille: Miror, inquit, sapientem tuum
 quomodo asseras frustra operam consumere. Quomodo, inquit Licentius, 
frustra operam consumere, cum tanta mercede conquirat? Nam hoc ipso quo 
quaerit, sapiens est; et quo sapiens, eo beatus: cum ab omnibus 
involucris corporis mentem quantum potest, evolvit, et seipsum in 
semetipsum colligit; cum se non permittit cupiditatibus laniandum, sed 
in se atque in Deum semper tranquillus intenditur: ut et hic, quod 
beatum esse supra inter nos convenit, ratione perfruatur; et extremo die
 vitae ad id quod concupivit adipiscendum reperiatur paratus; fruaturque
 merito divina beatitudine, qui humana sit ante perfruitus.

Dicta colliguntur (9, 24-25)

Augustinus totam disputationem paucis edisserit.

 Tum ego, cum Trygetius quid sit respondendum diu quaereret: Non puto, 
inquam, Licenti, etiam argumenta huic defutura, si eum otiose quaerere 
permittamus: quid enim ei quovis loco defuit ad respondendum? Nam primo 
ipse intulit, quoniam de beata vita quaestio nata est, et beatum solum 
necesse est esse sapientem, siquidem stultitia etiam stultorum iudicio 
misera est; perfectum sapientem esse debere, non autem perfectum esse, 
qui adhuc verum quid sit inquirit; unde ne beatum quidem. Cui loco tu 
cum molem auctoritatis obiceres, modeste aliquantum Ciceronis nomine 
perturbatus, tamen se statim erexit, et generosa quadam contumacia in 
verticem libertatis exsiliit, rursumque arripuit quod erat de manibus 
violenter excussum: quaesivitque abs te, utrum tibi perfectus, qui adhuc
 quaereret, videretur; ut si fatereris non esse perfectum, ad caput 
recurreret, demonstraretque, si posset, per illam definitionem, 
perfectum esse hominem, qui secundum legem mentis vitam gubernaret: ac 
per hoc, beatum nisi perfectum esse non posse. Quo te laqueo cum 
expedisses cautius quam putabam, et perfectum hominem diceres, 
inquisitorem diligentissimum veritatis; ipsaque illa definitione, qua 
beatam vitam illam demum esse dixeramus, quae secundum rationem 
ageretur, tu praefidentius apertiusque pugnasses; ille tibi plane 
reposuit: nam occupavit praesidium tuum, unde pulsus omnino summam rerum
 amiseras, ni te induciae reparassent. Ubi enim arcem locaverunt 
Academici, quorum tueris sententiam, nisi in erroris definitione? Quae 
tibi nisi noctu fortasse per somnium rediret in mentem, iam quid 
responderes non habebas, cum in exponenda Ciceronis sententia idipsum tu
 ipse ante commemoraveris. Deinde ventum est ad definitionem sapientiae,
 quam cum tanta calliditate labefactare conareris, ut tua furta nec ipse
 auxiliator tuus Albicerius fortasse comprehenderet; quanta tibi 
vigilantia, quantis viribus restitit? quam te pene involvit atque 
depressit; nisi postremo te tua definitione nova tutareris, diceresque 
humanam esse sapientiam inquisitionem veritatis, ex qua propter animi 
tranquillitatem beata vita contingeret? Huic iste sententiae non 
respondebit, praesertim si in proroganda diei vel parte quae restat, 
reddi sibi gratiam postulabit.

Disputantes laudat.

 Sed ne longum faciamus, iam, si placet, sermo iste claudatur, in quo 
immorari etiam superfluum puto. Tractata enim res est pro suscepto 
negotio satis; quae post pauca omnino posset verba finiri, nisi exercere
 vos vellem, nervosque vestros et studia, quae mihi magna est cura, 
explorare: nam cum instituissem vos ad quaerendam veritatem magnopere 
hortari, coeperam ex vobis quaerere quantum in ea momenti poneretis: 
omnes autem posuistis tantum, ut plus non desiderem. Nam cum beati esse 
cupiamus, sive id fieri non potest nisi inventa, sive non nisi 
diligenter quaesita veritate; postpositis caeteris omnibus rebus, nobis,
 si beati esse volumus, perquirenda est. Quamobrem iam istam, ut dixi, 
disputationem terminemus, et relatam in litteras mittamus, Licenti, 
potissimum patri tuo, cuius erga philosophiam iam prorsus animum teneo. 
Sed adhuc quae admittat, quaero fortunam. Incendi autem in haec studia 
vehementius poterit, cum teipsum iam intentum mecum sic vivere, non 
audiendo solum, verum etiam legendo ista cognoverit. Tibi autem si, ut 
sentio, Academici placent, vires ad eos defendendos validiores para; nam
 illos ego accusare decrevi. Quae cum essent dicta, prandium paratum 
esse annuntiatum est, atque surreximus.




LIBER SECUNDUS

QUAE DE PLACITIS ACADEMICORUM ALYPIUS DISSERUERIT

Romanianum iterum ad sapientiam hortatur (1, 1-3, 9)

Academicorum arma stupor et socordia reddiderunt invicta.

 Si quam necesse est, disciplina atque scientia sapientiae vacuum esse 
non posse sapientem, tam eam necesse esset invenire dum quaeritur; omnis
 profecto Academicorum vel calumnia, vel pertinacia, vel pervicacia, 
vel, ut ego interdum arbitror, congrua illi tempori ratio, simul cum 
ipso tempore, et cum ipsius Carneadis Ciceronisque corporibus sepulta 
foret. Sed quia sive vitae huius multis variisque iactationibus, 
Romaniane, ut in eodem te probas, sive ingeniorum quodam stupore, vel 
socordia vel tarditate torpentium, sive desperatione inveniendi; quia 
non quam facile oculis ista lux, tam facile mentibus sapientiae sidus 
oboritur; sive etiam qui error omnium populorum est, falsa opinione 
inventae a se veritatis, nec diligenter homines quaerunt, si qui 
quaerunt, et a quaerendi voluntate avertuntur; evenit ut scientia raro 
paucisque proveniat: eoque fit, ut Academicorum arma, quando cum eis ad 
manus venitur, nec mediocribus viris, sed acutis et bene eruditis, 
invicta et quasi Vulcania videantur. Quamobrem contra illos fluctus 
procellasque fortunae, cum obnitendum remis qualiumcumque virtutum, tum 
in primis divinum auxilium omni devotione atque pietate implorandum est;
 ut intentio constantissima bonorum studiorum teneat cursum suum, a quo 
eam nullus casus excutiat, quominus illam philosophiae tutissimus 
iucundissimusque portus accipiat. Haec prima tua causa est; hinc tibi 
metuo, hinc te cupio liberari, hinc, si modo dignus sim qui impetrem, 
quotidianis votis auras tibi prosperas orare non cesso; oro autem ipsam summi Dei Virtutem atque Sapientiam (Cf. 1 Cor 1. 24). Quid est enim aliud, quem mysteria nobis tradunt Dei Filium?

Romanianus virtuti aptus.

 Multum autem me adiuvabis pro te deprecantem, si non nos exaudiri posse
 desperes, nitarisque nobiscum et non solum votis, sed etiam voluntate, 
atque illa tua naturali mentis altitudine, propter quam te quaero, qua 
singulariter delector, quam semper admiror, quae in te, proh nefas! 
illis rerum domesticarum nubibus quasi fulmen involvitur, et multos, ac 
pene omnes latet: me autem, et alium, vel tertium, familiarissimos tuos 
latere non potest, qui saepe non solum attente audivimus murmura tua, 
sed etiam nonnulla fulgura fulminibus propiora conspeximus. Quis enim, 
ut caetera pro tempore taceam et unum commemorem; quis, inquam, tam 
subito unquam tantum intonuit, tantumque lumine mentis emicuit, ut sub 
uno fremitu rationis, et quodam coruscamine temperantiae, uno die illa 
pridie saevissima penitus libido moreretur? Ergone non erumpet aliquando
 ista virtus, et multorum desperantium risus in horrorem stuporemque 
convertet; et locuta in terris quasi quaedam futurorum signa, rursus 
proiecto totius corporis onere recurret in coelum? Ergone Augustinus de 
Romaniano frustra ista dixit? Non sinet ille cui me totum dedi, quem 
nunc recognoscere aliquantum coepi.

Romanianus liberalissime cum Augustino egit.

 Ergo aggredere mecum philosophiam: hic est quidquid te anxium saepe, 
atque dubitantem mirabiliter solet movere. Non enim metuo aut a socordia
 morum, aut a tarditate ingenio tuo. Quis enim te quando aliquantum 
respirare concessum est, in sermonibus nostris vigilantior? quis acutior
 apparuit? Ego tibi gratiam non repensabo? an fortasse paululum debeo? 
Tu me adolescentulum pauperem ad peregrina studia pergentem, et domo et 
sumptu, et, quod plus est, animo excepisti. Tu patre orbatum amicitia 
consolatus es, hortatione animasti, ope adiuvisti. Tu in nostro ipso 
municipio, favore, familiaritate, communicatione domus tuae pene tecum 
clarum primatemque fecisti. Tu Carthaginem illustrioris professionis 
gratia remeantem, cum tibi soli et meorum nulli consilium meum spemque 
aperuissem, quamvis aliquantum illo tibi insito, quia ibi iam docebam, 
patriae amore cunctatus es: tamen ubi evincere adolescentis cupiditatem,
 ad ea quae videbantur meliora tendentis, nequisti; ex dehortatore in 
adiutorem mira benevolentiae moderatione conversus es. Tu necessariis 
omnibus iter adminiculasti meum. Tu ibidem rursus, qui cunabula, et 
quasi nidum studiorum meorum foveras, iam volare audentis sustentasti 
rudimenta. Tu etiam cum te absente atque ignorante navigassem, nihil 
succensens quod non tecum communicassem ut solerem, atque aliud quidvis 
quam contumaciam suspicans, mansisti inconcussus in amicitia; nec plus 
ante oculos tuos liberi deserti a magistro, quam nostrae mentis 
penetralia puritasque versata est.

Romanianus dei minister.

 Postremo quidquid de otio meo modo gaudeo; quod a superfluarum 
cupiditatum vinculis evolavi, quod depositis oneribus mortuarum curarum,
 respiro, resipisco, redeo ad me; quod quaero intentissimus veritatem, 
quod invenire iam ingredior, quod me ad summum ipsum modum perventurum 
esse confido; tu animasti, tu impulisti, tu fecisti. Cuius autem 
minister fueris, plus adhuc fide concepi, quam ratione comprehendi. Nam 
cum praesens praesenti tibi exposuissem interiores motus animi mei, 
vehementerque ac saepius assererem, nullam mihi videri prosperam 
fortunam, nisi quae otium philosophandi daret; nullam beatam vitam, nisi
 qua in philosophia viveretur: sed me tanto meorum onere, quorum ex 
officio meo vita penderet, multisque necessitatibus, vel pudoris, vel 
ineptae meorum miseriae refrenari: tam magno es elatus gaudio, tam 
sancto huius vitae inflammatus ardore, ut te diceres, si tu ab illarum 
importunarum litium vinculis aliquo modo eximereris, omnia mea vincula 
etiam patrimonii tui mecum participatione rupturum.

Platonicorum libros et Paulum legit.

 Itaque cum admoto nobis fomite discessisses, nunquam cessavimus 
inhiantes in philosophiam, atque illam vitam quae inter nos placuit 
atque convenit, prorsus nihil aliud cogitare: atque id constanter 
quidem, sed minus acriter agebamus; putabamus tamen satis nos agere. Et 
quoniam nondum aderat ea flamma, quae summa nos arreptura erat; illam 
qua lenta aestuabamus, arbitrabamur vel esse maximam. Cum ecce tibi 
libri quidam pleni, ut ait Celsinus, bonas res arabicas ubi exhalarunt 
in nos, ubi illi flammulae instillarunt pretiosissimi unguenti guttas 
paucissimas; incredibile, Romaniane, incredibile, et ultra quam de me 
fortasse et tu credis; quid amplius dicam? etiam mihi ipsi de meipso 
incredibile incendium concitarunt. Quis me tunc honor, quae hominum 
pompa, quae inanis famae cupiditas, quod denique huius mortalis vitae 
fomentum atque retinaculum commovebat? Prorsus totus in me cursim 
redibam. Respexi tamen, confiteor, quasi de itinere in illam religionem,
 quae pueris nobis insita est, et medullitus implicata: verum autem ipsa
 ad se nescientem rapiebat. Itaque titubans, properans, haesitans 
arripio apostolum Paulum. Neque enim vere isti, inquam, tanta 
potuissent, vixissentque ita ut eos vixisse manifestum est, si eorum 
Litterae atque rationes huic tanto bono adversarentur. Perlegi totum 
intentissime atque cautissime.

Antiquorum virtutes quodam nitore honestantur.

 Tunc vero quantulocumque iam lumine asperso, tanta se mihi philosophiae
 facies aperuit, ut non dicam tibi, qui eius incognitae fame semper 
arsisti, sed si ipsi adversario tuo, quo nescio utrum plus exercearis 
quam impediaris, eam demonstrare potuissem; nae ille et baias, et amoena
 pomaria, et delicata nitidaque convivia, et domesticos histriones, 
postremo quidquid eum acriter commovet in quascumque delicias, abiciens 
et relinquens, ad eius pulchritudinem blandus amator et sanctus, mirans,
 anhelans, aestuans advolaret. Habet enim et ille, quod confitendum est,
 quoddam decus animi, vel potius decoris quasi sementem , quod erumpere 
in veram pulchritudinem nitens, tortuose ac deformiter inter scabra 
vitiorum, et inter opinionum fallacium dumeta frondescit: tamen non 
cessat frondescere, et paucis acute ac diligenter in densa intuentibus 
quantum sinitur eminere. Inde est illa hospitalitas, inde in conviviis 
multa humanitatis condimenta, inde ipsa elegantia, nitor, mundissima 
facies rerum omnium, et undique cuncta perfundens adumbratae venustatis 
urbanitas.

Si corporeae pulchritudinis amor ad sapientiam inducat.

 ista vulgo dicitur: ne contemnas nomen hoc ex vulgi nomine: nam 
philocalia et philosophia prope similiter cognominatae sunt, et quasi 
gentiles inter se videri volunt, et sunt. Quid est enim philosophia? 
Amor sapientiae. Quid philocalia? Amor pulchritudinis. Quaere de 
Graecis. Quid ergo sapientia? nonne ipsa vera est pulchritudo? Germanae 
igitur istae sunt prorsus, et eodem parente procreatae: sed illa visco 
libidinis detracta coelo suo, et inclusa cavea populari, viciniam tamen 
nominis tenuit, ad commonendum aucupem ne contemnat. Hanc igitur sine 
pennis sordidatam et egentem volitans libere soror saepe agnoscit, sed 
raro liberat: non enim philocalia ista unde genus ducat agnoscit, nisi 
philosophia. Quam totam fabulam (nam subito Aesopus factus sum) 
Licentius tibi carmine suavius indicabit: poeta est enim pene perfectus.
 Ergo ille, si veram pulchritudinem cuius falsae amator est, sanatis 
renudatisque paululum oculis posset intueri, quanta voluptate 
philosophiae gremio se involveret? Quomodo ibi te cognitum, sicut verum 
fratrem amplecteretur? Miraris haec, et forsitan rides. Quid si haec 
explicarem ut volebam? quid si saltem vox, si adhuc facies videri a te 
non potest, ipsius philosophiae posset audiri? Mirareris profecto; sed 
non rideres, non desperares. Crede mihi, de nullo desperandum est, de 
talibus autem minime. Omnino sunt exempla; facile evadit, facile revolat
 hoc genus avium, multis inclusis multum mirantibus.

Si desperes vel praesumas quominus veritatem invenias impediris.

 Sed ad nos redeam, nos inquam, Romaniane, philosophemur: reddam tibi 
gratiam, filius tuus coepit iam philosophari: ego eum reprimo, ut 
disciplinis necessariis prius excultus vigentior et firmior insurgat, 
quarum te ne metuas expertem, si bene te novi, auras tibi liberas tantum
 opto. Nam de indole quid dicam? Utinam non tam rara esset in hominibus,
 quam certa est in te! Restant duo vitia, et impedimenta inveniendae 
veritatis, a quibus tibi non multum timeo; timeo tamen ne te contemnas, 
atque inventurum esse desperes, aut certe ne invenisse te credas. Quorum
 primum, si tamen inest, ista tibi disputatio fortasse detrahet. Saepius
 enim succensuisti Academicis, eo quidem gravius, quo minus eruditus 
esses; sed eo libentius, quod veritatis amore illiciebaris. Itaque iam 
cum Alypio, te fautore, confligam, et tibi facile persuadebo quod volo, 
probabiliter tamen. Nam ipsum verum non videbis, nisi in philosophiam 
totus intraveris. Illud autem alterum quod te fortasse aliquid invenisse
 praesumis, quamvis a nobis iam quaerens, dubitansque discesseris, tamen
 si quid superstitionis in animum revolutum est, eicietur profecto, vel 
cum tibi aliquam inter nos disputationem de religione misero, vel cum 
praesens tecum multa contulero.

Non invenis nisi recte inquiras.

 Ego enim nunc aliud nihil ago, quam me ipse purgo a vanis 
perniciosisque opinionibus. Itaque non dubito melius mihi esse, quam 
tibi. Unum tantum est unde invideam fortunae tuae, quod solus frueris 
Luciliano meo: an et tu invides quia dixi, meo? Sed quid dixi aliud quam
 tuo, et omnium quicumque unum sumus? De quo tamen ut subvenias 
desiderio meo, quid te rogem? Aut te ipse promereor? Tantum scis, quia 
debes. Sed nunc ambobus dico, cavete ne quid vos nosse arbitremini, nisi
 quod ita didiceritis, saltem ut nostis, unum, duo, tria, quatuor simul 
collecta in summa fieri decem. Sed item cavete ne vos philosophia 
veritatem aut non cognituros, aut nullo modo ita posse cognosci 
arbitremini. Nam mihi vel potius illi credite qui ait: Quaerite et invenietis (Mt
 7, 7), nec cognitionem desperandam esse, et manifestiorem futuram, quam
 sunt illi numeri. Nunc ad propositum veniamus. Iam enim sero coepi 
metuere, ne hoc principium modum excederet, et non est leve. Nam modus 
procul dubio divinus est: sed fefellerit cum dulciter ducit, ero cautior
 cum sapiens fuero.

Quae sint novorum Academicorum placita (4, 10-6, 15)

Quae Licentius et Trygetius iam explicaverint.

 Post pristinum sermonem, quem in primum librum contulimus, septem fere 
diebus a disputando fuimus otiosi, cum tres tamen Virgilii libros post 
primum recenseremus, atque ut in tempore congruere videbatur, 
tractaremus. Quo tamen opere Licentius in poeticae studium sic 
inflammatus est, ut aliquantum mihi etiam reprimendus videretur. Iam 
enim ab hac intentione ad nullam se rem devocari libenter ferebat. 
Tandem tamen ad retractandam quam distuleramus de Academicis 
quaestionem, cum a me, quantum potui, lumen philosophiae laudaretur, non
 invitus accessit: et forte dies ita serenus effulserat, ut nulli 
prorsus rei magis, quam serenandis animis nostris congruere videretur. 
Maturius itaque solito lectos reliquimus, paululumque cum rusticis 
egimus, quod tempus urgebat. Tum Alypius: Antequam vos, inquit, audiam 
de Academicis disputantes, volo mihi legatur sermo ille vester quem 
dicitis me absente perfectum: non enim possum aliter, cum inde huius 
disceptationis occasio nata sit, in audiendis vobis non aut errare, aut 
certe laborare. Quod cum factum esset, et in eo pene totum 
antemeridianum tempus consumptum videremus; redire ab agro, qui 
deambulantes nos acceperat, domum instituimus. Et Licentius: Quaeso, 
inquit, ante prandium mihi breviter totam Academicorum sententiam 
exponendo repetere ne graveris, ne quid in ea me fugiat, quod pro 
partibus meis sit. Faciam, inquam, et eo libentius quo de hac re 
cogitans parum prandeas. Ne, inquit ille, isthinc securus sis: nam et 
multos, et maxime patrem meum saepe animadverti eo edaciorem, quo 
refertior curis esset. Deinde tu quoque de istis metris cogitantem non 
sic expertus es, ut cura mea mensa secura sit. Quod quidem apud meipsum 
mirari soleo: quid enim sibi vult, quod tunc cibum pertinacius appetimus
 cum in aliud intendimus animum? Aut quid est quod manibus et dentibus 
nostris, occupatis nobis, animus imperiosus fit? Audi potius, inquam, de
 Academicis quod rogaveras, ne te metra ista volventem, non solum in 
epulis sine metro, sed etiam in quaestionibus patiar. Si quid autem pro 
mea parte occultabo, prodet Alypius. Bona fide tua opus est, inquit 
Alypius: nam si metuendum est, ne aliquid occultes, a me deprehendi 
difficile arbitror eum, a quo me ista didicisse nullus qui me novit 
ignorat, praesertim cum in prodendo vero non magis victoriae, quam animo
 tuo consulturus sis.

Academicis placuit nulli rei assentiri.

 Agam, inquam, bona fide, quoniam de iure praescribis. Nam et Academicis
 placuit, nec homini scientiam posse contingere earum duntaxat rerum, 
quae ad philosophiam pertinent; nam caetera curare se Carneades negabat;
 et tamen hominem posse esse sapientem, sapientisque totum munus, ut abs
 te quoque, Licenti, illo sermone dissertum est, in conquisitione veri 
explicari. Ex quo confici, ut nulli etiam rei sapiens assentiatur: erret
 enim necesse est, quod sapienti nefas est, si assentiatur rebus 
incertis. Et omnia incerta esse non dicebant solum, verum etiam 
copiosissimis rationibus affirmabant. Sed verum non posse comprehendi, 
ex illa stoici Zenonis definitione arripuisse videbantur, qui ait id 
verum percipi posse, quod ita esset animo impressum ex eo unde esset, ut
 esse non posset ex eo unde non esset. Quod brevius planiusque sic 
dicitur, his signis verum posse comprehendi, quae signa non potest 
habere quod falsum est. Hoc prorsus non posse inveniri, vehementissime 
ut convincerent incubuerunt. Inde dissensiones philosophorum, inde 
sensuum fallaciae, inde somnia furoresque, inde pseudomeni et soritae in
 illius causae patrocinio viguerunt. Et cum ab eodem Zenone accepissent,
 nihil esse turpius quam opinari, confecerunt callidissime, ut si nihil 
percipi posset, et esset opinatio turpissima, nihil unquam sapiens 
approbaret.

Academicis placuit quemquam agere posse si probabile sequatur.

 Hinc eis invidia magna conflata est: videbatur enim esse consequens, ut
 nihil ageret, qui nihil approbaret. Unde dormientem semper, et 
officiorum omnium desertorem, sapientem suum Academici describere 
videbantur, quem nihil approbare censebant. Hic illi inducto quodam 
probabili, quod etiam verisimile nominabant, nullo modo cessare 
sapientem ab officiis asserebant, cum haberet quid sequeretur; veritas 
autem sive propter naturae tenebras quasdam, sive propter similitudinem 
rerum, vel obruta, vel confusa latitaret. Quamvis et ipsam refrenationem
 et quasi suspensionem assensionis magnam prorsus actionem sapientis 
esse dicebant. Videor mihi breviter totum, ut voluisti, exposuisse, 
nihilque recessisse a praescriptione, Alypi, tua: id est egisse, ut 
dicitur, bona fide. Si enim aliquid vel non ita ut est dixi, vel forte 
non dixi; nihil voluntate a me factum est. Bona ergo fides est, ex animi
 sententia. Homini enim homo falsus docendus, fallax cavendus debet 
videri: quorum prius magistrum bonum, posterius discipulum cautum 
desiderat.

Alypium hortatur ut origines novae Academiae exponat.

 Tum Alypius: Gratum, inquit, habeo, cum et Licentio a te satisfactum 
est, et me onere imposito relevasti. Non enim magis tibi verendum erat, 
ne quid explorandi mei causa minus a te diceretur (nam alio modo qui 
fieri poterat?) quam mihi, si in quoquam te prodere fuisset necesse. 
Quare faxis, ut illud quod deest, non tam percontationi, quam ipsi 
percontanti, de differentia novae ac veteris Academiae, ne te pigeat 
exponere. Prorsus, inquam, fateor, piget. Quare beneficium dederis (nam 
hoc quod commemoras, ad rem maxime pertinere negare non possum), si me 
paululum conquiescente, apud me distinguere ista nomina, et causam novae
 Academiae aperire volueris. Crederem, inquit, me quoque a prandio te 
avocare voluisse, ni te magis a Licentio territum dudum putarem, et eius
 postulatio ita nobis praescripsisset, ut ei ante prandium quidquid 
huius involutionis esset, expediretur. Et cum reliqua dicere tenderet, 
mater nostra (nam domi iam eramus) ita nos trudere in prandium coepit, 
ut verba faciendi locus non esset.

Arcesilas mediam Academiam instituit.

 Deinde, cum tantum alimentorum accepissemus, quantum compescendae fami 
satis esset; ad pratum regressis nobis, Alypius, Paream, inquit, 
sententiae tuae, nec ausim recusare. Si enim nihil me fugerit, gratabor 
eum doctrinae tuae, tum etiam memoriae meae. At si in quoquam fortasse 
aberravero, recurabis id, ut deinceps huiusmodi delegationem non 
pertimescam. Novae Academiae discidium non tam contra veterem conceptum,
 quam contra Stoicos arbitror esse commotum. Nec vero discidium est 
putandum, siquidem a Zenone illatam novam quaestionem dissolvi 
discutique oportebat. Nam de non percipiendo, quamvis nullis 
conflictationibus agitata, incolens tamen etiam veterum Academicorum 
mentes sententia non impudenter existimata est. Quod etiam ipsius 
Socratis Platonisque ac reliquorum veterum auctoritate probatu facile 
est, qui se hactenus crediderunt ab errore defendi, si se assensioni non
 temere commisissent: quamvis propriam de hac re disputationem in 
scholas suas non introduxerint, nec ab illis enucleate aliquando 
quaesitum sit, percipi, necne veritas possit. Quod cum Zeno rude ac 
novum intulisset, contenderetque nihil percipi posse, nisi quod verum 
ita esset, ut dissimilibus notis a falso discerneretur, neque 
opinationem subeundam esse sapienti, atque id Archesilas audiret; 
negavit huiusmodi quidquam posse ab homine reperiri, neque illi 
opinionis naufragio sapientis committendam esse vitam. Unde etiam 
conclusit, nulli rei esse assentiendum.

Antiochus Ascalonita discidium in Academiam inducit.

 Verum cum ita res se haberet, ut vetus Academia magis aucta, quam 
oppugnata videretur; exstitit Philonis auditor Antiochus, qui, ut 
nonnullis visus est, gloriae cupidior quam veritatis, in simultatem 
adduxit Academiae utriusque sententias. Dicebat enim rem insolitam, et 
ab opinione veterum remotissimam Academicos novos conatos inducere. In 
quam rem veterum physicorum aliorumque magnorum philosophorum implorabat
 fidem; ipsos etiam Academicos oppugnans, qui se verisimile contenderent
 sequi, cum ipsum verum se ignorare faterentur. Multaque argumenta 
collegerat, quibus nunc supersedendum arbitror: nihil tamen magis 
defendebat, quam percipere posse sapientem. Hanc puto inter Academicos 
novos ac veteres controversiam fuisse. Quae si secus se habet, ut 
Licentium plenissime informes, pro utroque postulaverim. Si vero ita 
est, ut dicere potui, susceptam disputationem peragite.

Quid sit verisimile et probabile inquiritur (7, 16-13, 30)

Licentius de non disputando Academicorum tenet rationem...

 Tum ego: Quamdiu, inquam, Licenti, in isto nostro longiore quam putabam
 sermone conquiescis? Audisti qui sint Academici tui? At ille verecunde 
arridens, et aliquantum hac compellatione turbatior: Poenitet me, 
inquit, tantopere affirmasse contra Trygetium, beatam vitam in veritatis
 inquisitione consistere. Nam me ista quaestio ita perturbat, ut vix non
 miser sim, qui certe vobis, si quid humanitatis geritis, videor 
miserandus. Sed quid me ipse ineptus crucio? aut quid exhorreo tanta 
causae bonitate subnixus? Prorsus non cedam nisi veritati. Placentne, 
inquam, tibi novi Academici? Plurimum, inquit. Ergo verum videntur tibi 
dicere? Tum ille cum iam esset assensurus, arrisione Alypii cautior 
factus, haesit aliquantum. Et deinde: Repete, inquit, rogatiunculam. 
Verumne, inquam, tibi videntur Academici dicere? Et rursum cum diu 
tacuisset: Utrum, ait, verum sit, nescio: probabile est tamen. Neque 
enim plus video quod sequar. Probabile, inquam, scisne ab ipsis etiam 
verisimile nominari? Ita, inquit, videtur. Ergo, inquam, verisimilis est
 Academicorum sententia. Ita, inquit. Iam quaeso attende, inquam, 
diligentius. Si quisquam fratrem tuum visum patris tui similem esse 
affirmet, ipsumque tuum patrem non noverit; nonne tibi insanus, aut 
ineptus videbitur? Et hic diu tacuit. Tum ait: Non mihi hoc videtur 
absurdum.

spectaculis delectatur...

 Cui ego cum respondere coepissem; Exspecta, inquit, quaeso, paululum. 
Ac post arridens, Dic mihi, ait, oro te, iamne certus es de victoria 
tua? Tum ego: Fac me, inquam, certum esse: non ideo tamen tu causam tuam
 debes deserere, praesertim cum haec inter nos disputatio suscepta sit 
exercendi tui causa, et ad elimandum animum provocandi. Numquidnam, 
inquit, aut Academicos legi, aut tot disciplinis eruditus sum, quibus tu
 ad me instructus adventas? Academicos, inquam, nec illi legerant a 
quibus primo sententia ista defensa est. Eruditio autem disciplinarumque
 copia si te deficit, non usque adeo tamen ingenium tuum esse debet 
invalidum, ut nullo facto impetu paucissimis verbis meis rogationibusque
 succumbas. Illud enim iam vereri coepi, ne tibi citius quam volo 
succedat Alypius, quo adversario non ita securus deambulabo. Ergo 
utinam, inquit ille, iam vincar, ut aliquando vos audiam disserentes, et
 quod plus est, videam; quo mihi spectaculo nihil potest felicius 
exhiberi. Nam quoniam placuit vobis ista fundere, potius quam effundere;
 siquidem ore prorumpentia stilo excipitis, nec in terram, ut dicitur, cadere (Terenzio,
 Heaut. 242) sinitis; legere etiam vos licebit: sed nescio quomodo, cum 
admoventur oculis iidem ipsi quos inter sermo caeditur; bona disputatio 
si non utilius, at certe laetius perfundit animum.

...ab Augustino corripitur.

 Gratum habemus, inquam: sed repentina ista gaudia tua temere illam 
sententiam evadere coegerunt, qua dixisti, nullum tibi spectaculum 
exhiberi posse felicius. Quid si enim illum patrem tuum, quo profecto 
nemo philosophiam est post tam longam sitim hausturus ardentius, 
nobiscum ista quaerentem ac disserentem videbis; cum ego me 
fortunatiorem nunquam putabo, quid te tandem sentire ac dicere convenit?
 Hic vero ille aliquantum lacrymavit, et ubi loqui potuit, porrecta manu
 coelum suspiciens: Et quando ego, inquit, Deus, hoc videbo? sed nihil 
est de te desperandum. Hic cum pene omnes ab intentione disputationis 
demitti in lacrymas coepissemus, obluctans mecum, et vix me colligens: 
Age potius, inquam, et in vires tuas redi; quas ut congereres unde unde 
posses, patronus Academiae futurus, longe ante monueram: non opinor ideo
 ut modo ante tubam tremor occupet artus (Virgilio, Aen. 11,
 424); aut ut visendae alienae pugnae desiderio, tam cito te optes esse 
captivum. Hic Trygetius, ubi satis attendit iam vultus nostros 
serenatos: Quidni iste optet, inquit, homo tam sanctus, ut hoc ei Deus 
ante vota concesserit? Crede iam, Licenti; nam qui non invenis quid 
respondeas, et adhuc ut vincare optas, parvae fidei (Mt 6, 
30; 8, 26; 16, 8) mihi videris. Arrisimus. Tum Licentius: Loquere 
beatus, inquit, non inveniendo verum, sed certe, non quaerendo.

Si quis hominem ignorans eius similem cognoscat.

 Qua hilaritate adolescentulorum cum essemus laetiores; Attende, inquam,
 rogationem, et in viam redi firmior et valentior, si potes. En adsum, 
inquit, quantum possum. Quid enim si ille fratris mei visor fama 
compertum habeat eum esse similem patris, potest insanus aut ineptus 
esse, si credit? Stultusne, inquam, saltem dici potest? Non continuo, 
inquit, nisi se id scire contenderit. Nam si ut probabile sequitur quod 
crebra fama iactavit, nullius temeritatis argui potest. Tum ego: Rem 
ipsam paulisper consideremus, et quasi ante oculos constituamus. Ecce 
fac illum nescio quem hominem quem describimus, esse praesentem: advenit
 alicunde frater tuus; ibi iste: Cuius hic puer filius? Respondetur: 
Cuiusdam Romaniani. At hic: Quam patri similis est! quam ad me hoc non 
temere fama detulerat! Hic tu, vel quis alius: Nosti enim Romanianum, 
bone homo? Non novi, inquit: tamen similis eius mihi videtur. Poteritne 
quisquam risum tenere? Nullo modo, inquit. Ergo, inquam, quid sequatur 
vides. Iamdudum, inquit, video. Sed tamen ipsam conclusionem abs te 
audire volo: oportet enim alere incipias, quem cepisti. Quidni, inquam, 
concludam? Ipsa res clamat similiter ridendos esse Academicos tuos, qui 
se in vita veri similitudinem sequi dicunt, cum ipsum verum quod sit, 
ignorent.

Verisimile non sequeris si verum ignoras.

 Tum Trygetius: Longe mihi, inquit, videtur dissimilis Academicorum 
cautio ab huius quem descripsisti ineptia. Illi enim rationibus 
assequuntur quod dicunt esse verisimile: iste autem ineptus famam 
secutus est, cuius auctoritate nihil est vilius. Quasi vero, inquam, non
 ineptior esset, si diceret, Patrem quidem eius minime novi, nec fama 
comperi quam sit similis patris, et mihi tamen similis videtur. Ineptior
 certe, inquit. Sed quorsum ista? Quia tales, inquam, sunt, qui dicunt: 
Verum quidem non novimus; sed hoc quod videmus, eius quod non novimus 
simile est. Probabile, inquit, illi dicunt. Cui ego: Quomodo istuc 
dicis? An negas eos verisimile dicere? Et ille inquit: Ego ob hoc dicere
 volui, ut illam similitudinem excluderem. Videbatur enim mihi fama 
improbe irruisse in quaestionem vestram, cum Academici ne oculis quidem 
credant humanis, nedum famae mille quidem, ut poetae fingunt, sed 
monstrosis tamen luminibus. Nam quis ego tandem sum Academiae defensor? 
An in quaestione ista invidetis securitati meae? En habes Alypium, cuius
 adventus nobis, quaeso, ferias dederit, quem te iamdudum non frustra 
formidare arbitramur.

Alypius ad interrogationem inducit.

 Tum facto silentio, oculos ambo in Alypium contulerunt. Tum ille: 
Vellem, inquit, quidem, ut meae vires patiuntur, auxiliari aliquatenus 
partibus vestris, nisi mihi omen vestrum terrori esset. Sed hanc 
formidinem, ni me spes fefellerit, facile fugem. Simul enim solatur me, 
quod praesens Academicorum oppugnator, onus Trygetii victi pene 
subierit, et nunc eum victorem vestra confessione probabile est. Illud 
magis vereor, ne et deserti officii neglegentiam, et invasi impudentiam,
 devitare non possim. Non enim vos oblitos credo, iudicis mihi munus 
fuisse delatum. Hic Trygetius: Illud, inquit, aliud, hoc autem aliud 
est; quare quaesumus, ut te aliquando patiare privatum. Ne renuerim, 
ait; ne cum impudentiam vel neglegentiam vitare cupio, in superbiae, quo
 vitio nihil est immanius, laqueos incidam, si honorem mihi a vobis 
concessum, diutius quam permittitis teneam.

Non de verbis sed de vita res est.

 Proinde velim mihi exponas, bone accusator Academicorum, officium tuum;
 id est, in quorum defensionem hos oppugnes. Metuo enim, ne Academicos 
refellens, Academicum te probare velis. Accusatorum, inquam, ut opinor, 
duo genera esse bene nosti: si enim a Cicerone modestissime dictum est, 
ita eum Verris esse accusatorem, ut Siculorum defensor esset, propterea 
necesse est, eum qui aliquem accuset, habere alterum quem defendat. Et 
ille: Saltem habesne tu quidquam in quo sententia tua iam fundata 
constiterit? Facile est, inquam, huic rogationi respondere, mihi 
praesertim cui repentina non est: iam hoc totum mecum egi, et diu 
multumque versavi animo. Quamobrem audi, Alypi, quod, ut arbitror, iam 
optime scis: non ego istam disputationem disputandi gratia susceptam 
volo; satis sit quod cum istis adolescentibus prolusimus, ubi libenter 
nobiscum philosophia quasi iocata est. Quare auferantur de manibus 
nostris fabellae pueriles. De vita nostra, de moribus, de animo res 
agitur; qui se superaturum inimicitias omnium fallaciarum, et veritate 
comprehensa, quasi in regionem suae originis rediens, triumphaturum de 
libidinibus, atque ita temperantia velut coniuge accepta regnaturum esse
 praesumit, securior rediturus in coelum. Vides quid dicam? Tollamus de 
medio iam cuncta ista: arma acri facienda viro (Virgilio, 
Aen. 8, 441); nec quidquam minus semper optavi, quam inter eos, qui 
secum multum vixerunt, multumque sermocinati sunt, oriri aliquid, unde 
novus quasi conflictus exsurgat. Sed propter memoriam, quae infida 
custos est excogitatorum, referri in litteras volui, quod inter nos 
saepe pertractavimus, simul ut isti adolescentes, et in haec attendere 
discerent, et aggredi ac subire tentarent.

Probabile cuique aliter videtur.

 Tunc ergo nescis, nihil me certum adhuc habere quod sentiam, sed ab eo 
quaerendo Academicorum argumentis atque disputationibus impediri? Nescio
 enim quomodo fecerunt in animo quamdam probabilitatem (ut ab eorum 
verbo nondum recedam), quod homo verum invenire non possit: unde piger 
et prorsus segnis effectus eram, nec quaerere audebam, quod acutissimis 
ac doctissimis viris invenire non licuit. Nisi ergo prius tam mihi 
persuasero verum posse inveniri, quam sibi illi non posse persuaserunt; 
non audebo quaerere, nec habeo aliquid quod defendam. Itaque istam 
interrogationem remove, si placet, et potius discutiamus inter nos, quam
 sagaciter possumus, utrumnam possit verum inveniri. Et pro parte mea 
videor mihi habere iam multa, quibus contra rationem Academicorum niti 
molior: inter quos et me modo interim nihil distat, nisi quod illis 
probabile visum est, non posse inveniri veritatem; mihi autem inveniri 
posse probabile est. Nam ignoratio veri, aut mihi, si illi fingebant, 
peculiaris est, aut certe utrisque communis.

Quid sit quod Academicis placuit probabiliter dici.

[bookmark: A_002_010_024]10. [bookmark: A_002_010_024]24.
 Tum Alypius: Iam, inquit, securus incedam: video enim te non tam 
accusatorem, quam adiutorem fore. Itaque ne longius abeamus, videamus 
quaeso prius ne per hanc quaestionem in qua successisse videor iis qui 
tibi cesserunt, in verbi controversiam decidamus, quod te ipso 
insinuante et auctoritate illa Tulliana turpissimum esse, saepe confessi
 sumus. Cum enim, ni fallor, Licentius placuisse sibi diceret de 
probabilitate Academicorum sententiam, subiecisti quod ille haud dubie 
confirmavit, sciretne hanc ab eisdem etiam verisimilitudinem nominari. 
Et bene novi, siquidem ex te mihi nota sunt, non absque te esse 
Academicorum placita. Quae cum, ut dixi, animo tuo infixa sint; quid 
verba secteris, ignoro. Non est ista, inquam, mihi crede, verborum, sed 
rerum ipsarum magna controversia: non enim illos viros eos fuisse 
arbitror, qui rebus nescirent nomina imponere; sed mihi haec vocabula 
videntur elegisse, et ad occultandam tardioribus, et ad significandam 
vigilantioribus sententiam suam. Quod quare et quomodo mihi videatur, 
exponam, cum prius illa discussero, quae ab eis tamquam cognitionis 
humanae inimicis dicta homines putant. Itaque perlibenter habeo hucusque
 hodie nostrum processisse sermonem, ut satis quid inter nos 
quaereretur, aperteque constaret. Nam illi mihi videntur graves omnino 
ac prudentes viri fuisse. Si quid est autem, quod nunc disputabimus 
adversus eos erit, qui Academicos inventioni veritatis adversos fuisse 
crediderunt. Et ne me territum putes, etiam contra eos ipsos non invitus
 armabor, si non occultandae sententiae suae causa, ne ab eis temere 
pollutis mentibus, et quasi profanis, quaedam veritatis sacra 
proderentur; sed ex animo illa quae in eorum libris legimus, 
defenderunt. Quod hodie facerem, nisi nos solis occasus iam domum redire
 compelleret. Hactenus illo die disputatum est.

Si a probabili qua Academicis visum...

 Postridie autem quamvis non minus blandus tranquillusque dies 
illuxisset, vix tamen domesticis negotiis evoluti sumus. Nam magnam eius
 partem in epistolarum maxime scriptione consumpseramus. Et cum iam duae
 horae vix reliquae forent, ad pratum processimus. Nam invitabat coeli 
nimia serenitas, placuitque, ut ne ipsum quidem quod restiterat tempus, 
perire pateremur. Itaque cum ad arborem solitam ventum esset, et 
mansissemus loco: Velim vos, inquam, adolescentuli, quoniam non est 
hodie magna res aggredienda, in memoriam mihi revocetis, quomodo 
hesterno die rogatiunculae quae vos turbavit, Alypius responderit. Hic 
Licentius: Tam breve est, inquit, ut nihil negotii sit hoc recordari; 
quam leve sit autem tu videris. Nam, ut opinor, vetuit te, res cum 
constaret, de verbis movere quaestionem. Et ego: Hoc ipsum, inquam, quid
 sit, quamve habeat vim, satis animadvertistis? Videor, inquit, mihi 
videre quid sit; sed quaeso, tu id paulisper exponas. Nam saepe abs te 
audivi, turpe esse disputantibus in verborum quaestione immorari, cum 
certamen nullum de rebus remanserit. Sed hoc subtilius est, quam ut 
explicandum a me debeat flagitari.

... possit sapientiae studium initium ducere.

[bookmark: A_002_011_026]11.[bookmark: A_002_011_026] 26.
 Audite ergo, inquam, quid sit, vos. Id probabile vel verisimile 
Academici vocant, quod nos ad agendum sine assensione potest invitare. 
Sine assensione autem dico, Ut id quod agimus non opinemur verum esse, 
aut non id scire arbitremur; agamus tamen. Ut verbi causa, utrum 
hesterna nocte tam liquida ac pura, hodie tam laetus sol exorturus 
esset, si nos quispiam rogaret; credo quod nos id scire negaremus, 
diceremus tamen ita videri. Talia, inquit Academicus, mihi videntur 
omnia quae probabilia vel verisimilia putavi nominanda; quae tu si alio 
nomine vis vocare, nihil pugno. Satis enim mihi est, te iam bene 
accepisse quid dicam, id est quibus rebus haec nomina imponam. Non enim 
vocabulorum opificem, sed rerum inquisitorem decet esse sapientem (Cicerone,
 Varro framm. 33 t. A). Satisne intellexistis, quomodo mihi ludicra illa
 quibus vos agitabam, de manibus excussa sint? Hic cum ambo se 
intellexisse respondissent, vultuque ipso responsionem postularent meam:
 Quid putatis, inquam? Ciceronem cuius haec verba sunt, inopem fuisse 
latinae linguae, ut minus apta rebus imponeret, quas sentiebat, nomina?

Licentius Academicos deserens.

 Tum Trygetius: Iam, inquit, placet nobis, cum res nota sit, de verbis 
nullas calumnias commovere. Quare vide potius quid huic respondeas qui 
nos liberavit, in quos tu impulsus tentas iterum irruere. Et Licentius: 
Mane, ait, quaeso: nam mihi sublucet nescio quid, quod videam non tibi 
tam facile tantum argumentum eripi debuisse. Et cum defixus in 
cogitatione siluisset aliquantum: Rogo, inquit, nihil videtur esse 
absurdius, quam dicere, se verisimile sequi, eum qui verum quid sit 
ignoret: nec illa me tua similitudo conturbat. Nam recte ego 
interrogatus, utrum ex ista temperie coeli nulla in crastinum pluvia 
cogatur, respondeo es se verisimile, qui me non nego nosse aliquid veri.
 Nam scio arborem istam modo argenteam fieri non posse, multaque talia 
vera non impudenter me scire dico, quorum video esse similia ea quae 
verisimilia nomino. Tu vero, Carneades, vel quae alia graeca pestis, ut 
nostris parcam (quid enim dubitem in hanc partem transire ad eum cui 
captivus debeor iure victoriae?): tu ergo cum te nihil veri scire dicas,
 unde hoc verisimile sequeris? At enim nomen ei non potui aliud 
imponere. Quid ergo nobis disputandum est cum eo, qui nec loqui potest?

... quaestionis rationem non tenet.

 Non ego, inquit Alypius, perfugas metuam: quanto minus ille Carneades, 
in quem nescio utrum iuvenili an puerili levitate commotus, maledicta 
potius quam aliquod telum putasti esse iaciendum? Nam illi quidem ad 
roborandam sententiam suam, quae semper tenus probabili fundata fuit, 
hoc interim adversum te facile suffecerit, ita nos a veri inventione 
procul esse positos, ut tu tibi ipse magno argumento esse possis, qui 
ita una interrogatiuncula loco motus es, ut ubi tibi standum esset, 
penitus ignorares. Sed haec, atque scientiam tuam, quam tibi impressam 
de hac arbore paulo ante confessus es, in aliud tempus differamus. 
Quamvis enim iam alias partes delegeris, tamen sedulo docendus es quid 
paulo ante dixerim. Nondum enim, ut opinor, in eam quaestionem, qui 
utrum inveniri verum possit quaeritur, progressi fueramus: sed illud 
tantum in ipso vestibulo defensionis meae praescribendum putavi, in quo 
te lassum prostratumque prospexeram; hoc est; utrum verisimile, an 
probabile, an alio si quo nomine appellari potest, quod sibi Academici 
sat esse dicant, quaerendum non esse. Nam si tu optimus iam inventor 
veritatis tibi videris, nihil ad me. Postea si ingratus non fueris huic 
patrocinio meo, eadem fortasse me docebis.

Alypius qui pro Academicis adhuc obstat...

 Hic ego, cum verecunde Licentius Alypii impetum formidaret; Omnia 
potius, inquam, Alypi, loqui maluisti, quam quemadmodum nobis cum iis, 
qui loqui nesciant, disputandum sit. Et ille: Quoniam olim tum mihi, tum
 omnibus notum est, et nunc tua professione satis indicas te loquendi 
peritum esse; velim explices utilitatem primo huius inquisitionis tuae, 
quae aut superflua est, ut opinor, et ei multo magis respondere 
superfluum est; aut si commoda visa fuerit, et a me explicari nequierit,
 precario abs te impetrem, ut magistri officium ne gravere. Meministi, 
inquam, heri me esse pollicitum de istis vocabulis post acturum. Et nunc
 ille sol admonet, ut quae ludicra pueris proposui, redigam in cistas; 
praesertim cum ea ornandi iam potius quam vendendi gratia proponam. Nunc
 antequam stilum nostrum tenebrae occupent, quae patronae Academicorum 
solent esse, volo inter nos hodie plenissime constet, ad quam 
quaestionem nobis explicandam mane surgendum sit. Itaque responde, 
quaeso, utrum tibi videantur Academici habuisse certam de veritate 
sententiam, et eam temere ignotis vel non purgatis animis prodere 
noluisse; an vero ita senserint, ut eorum disputationes se habent.

... non sequitur de sapientiae initio rem esse.

 Tum ille: Quid illis animi fuerit, inquit, non temere confirmabo. Nam 
quantum ex libris colligi datur, tu melius nosti quae in verba 
sententiam suam promere soleant: Me autem de meipso si consulis, 
inventum nondum verum esse puto. Addo etiam quod de Academicis 
flagitabas, nec posse inveniri me putare, non solum inolita, quam semper
 fere animadvertisti opinione mea, sed etiam auctoritate magnorum 
excellentiorumque philosophorum; quibus nos praebere colla sive 
imbecillitas nostra, sive sagacitas ipsorum, ultra quam nihil iam 
inveniri posse credendum est, nescio quomodo compellit. Hoc est, inquam,
 quod volui. Nam verebar, ne cum tibi quoque id videretur quod mihi; 
disputatio nostra manca remaneret, nullo existente qui ex altera parte 
rem venire in manus cogeret, ut diligenter quantum possumus versaretur. 
Itaque si id evenisset, paratus eram te rogare, ut Academicorum partes 
ita susciperes, quasi tibi non solum disputasse, sed etiam sensisse 
viderentur, verum non posse comprehendi. Quaeritur ergo inter nos, utrum
 illorum argumentis probabile sit nihil percipi posse, ac nulli rei esse
 assentiendum. Quod si obtinueris, cedam libenter: si autem demonstrare 
potuero multo esse probabilius, et posse ad veritatem pervenire 
sapientem, et assensionem non semper esse cohibendam: nihil habebis, ut 
opinor, cur non te in meam sententiam transire patiaris. Quod cum illi 
placuisset et caeteris qui aderant, iam vespere obumbrati domum 
revertimus.




LIBER TERTIUS

SI SAPIENTIAE ASSENTIRI OPORTEAT AUGUSTINUS DISSERIT

Sapiens non timet fortunam (1, 1-2, 4)

Exposita recoluntur.

 Cum post illum sermonem quem secundus liber continet, alio die 
consedissemus in balneis; nam erat tristior quam ut ad pratum liberet 
descendere; sic exorsus sum: Arbitror vos iam satis advertisse qua de re
 inter nos discutienda quaestio constituta sit. Sed antequam ad partes 
meas veniam; quae ad eam pertinent explicandam, pauca, quaeso, de spe, 
de vita, de instituto nostro non ab re abhorrentia libenter audiatis. 
Negotium nostrum non leve aut superfluum, sed necessarium ac summum esse
 arbitror, magnopere quaerere veritatem: hoc inter me atque Alypium 
convenit. Nam et caeteri philosophi sapientem suum eam invenisse 
putaverunt; et Academici sapienti suo summo conatu inveniendam esse 
professi sunt, idque illum agere sedulo; sed quoniam vel lateret obruta,
 vel confusa non emineret, ad agendam vitam id eum sequi quod probabile 
ac verisimile occurreret. Id etiam vestra pristina disceptatione 
confectum est. Nam cum alter inventa veritate beatum fieri asseruerit 
hominem, alter vero tantum diligenter quaesita; nulli nostrum dubium 
est, nihil esse a nobis huic negotio praeponendum. Quamobrem qualem 
vobis, quaeso, hesternum diem videmur duxisse? Vobis quidem in studiis 
vestris vivere licuit. Nam et tu, Trygeti, Virgilii te carminibus 
oblectasti, et Licentius fingendis versibus vacavit, quorum amore ita 
perculsus est, ut propter eum maxime mihi istum sermonem inferendum 
putarem, quo in eius animo philosophia (nunc enim tempus est) maiorem 
partem, non modo quam poetica, sed quaevis alia disciplina sibi usurpet,
 ac vindicet.

Quae fortuna ad vitae necessitates conferat.

[bookmark: A_003_002_002]2.[bookmark: A_003_002_002] 2.
 Sed quaeso vos, nonne miserati nos estis, cum pridie ita cubitum 
issemus, ut ad dilatam quaestionem, et prorsus ad nihil aliud 
surgeretur; quod tanta de re familiari necessario peragenda exstiterunt,
 ut his penitus occupati, vix duas extremas diei horas in nosmetipsos 
respirare possemus? Quare semper fuit sententia mea, sapienti iam homini
 nihil opus esse; ut autem sapiens fiat, plurimum necessariam esse 
fortunam: nisi quid aliud videtur Alypio. Tum ille: Quantum iuris, 
inquit, fortunae tribuas, nondum bene novi. Nam si ad contemnendam 
fortunam, fortuna ipsa opus esse arbitraris, me quoque comitem in hanc 
sententiam do tibi. Sin fortunae nihil aliud concedis, quam ea quae 
corporis necessitati non possunt, nisi ipsa volente, suppetere; non ita 
sentio. Aut enim licet eadem repugnante atque invita, nondum sapienti, 
cupido tamen sapientiae, ea sumere quae vitae necessaria confitemur; aut
 concedendum est etiam in omni sapientis vita eam dominari, cum et ipse 
sapiens iis quae corpori necessaria sunt, non indigere non possit.

Sapiens fortunam contemnit vivens.

 Dicis ergo, inquam, fortunam esse necessariam studioso sapientiae, 
sapienti vero negas. Non ab re est eadem repetere, inquit. Itaque nunc 
etiam abs te quaero, utrum fortunam ad seipsam contemnendam aliquid 
iuvare aestimes. Quod si arbitraris, dico sapientiae cupidum magnopere 
indigere fortuna. Arbitror, inquam, siquidem per illam erit talis, 
qualis eam possit contemnere. Nec absurdum est: nam sic etiam parvis 
nobis ubera necessaria sunt, quibus efficitur, ut sine his postea 
vivere, ac valere possimus. Sententias, ait, nostras si animi conceptio 
non dissonat, concordare mihi liquet: nisi forte disserendum cuiquam 
videtur quod vel fortunae vel uberum, non ipsa ubera seu fortuna, sed 
alia res quaedam nos faciat contemptores. Nihil magnum est, inquam, alio
 simili uti. Nam ut sine navi, vel quolibet vehiculo, aut omnino, ne vel
 ipsum Daedalum timeam, sine ullis ad hanc rem accommodatis 
instrumentis, aut aliqua occultiore potentia, Aegeum mare nemo 
transmittit; quamvis nihil aliud, quam pervenire proponat; quod cum ei 
evenerit, illa omnia quibus advectus est, paratus sit abicere atque 
contemnere: ita quisquis ad sapientiae portum, et quasi firmissimum et 
quietissimum solum pervenire voluerit; quoniam, ut alia omittam, si 
caecus ac surdus fuerit, non potest, quod positum est in potestate 
fortunae, necessariam mihi videtur ad id, quod concupivit, habere 
fortunam. Quod cum obtinuerit, quamvis putetur indigere quibusdam rebus 
ad corporis valetudinem pertinentibus; illud tamen constat, non his opus
 esse ut sapiens sit, sed ut inter homines vivat. Imo, ait ille, si 
caecus ac surdus sit; et sapientiam adipiscendam, et ipsam vitam propter
 quam sapientia quaeritur, mea sententia, iure contemnet.

...et moriens

 Tamen, inquam, cum ipsa vita nostra, cum hic vivimus, sit in potestate 
fortunae; nec nisi vivens quisque sapiens fieri possit: nonne fatendum 
est opus esse eius favore, quo ad sapientiam pervehamur? Sed cum 
sapientia, inquit, non nisi viventibus sit necessaria, remotaque vita 
nulla sit indigentia sapientiae, nihil in propaganda vita pertimesco 
fortunam. Etenim quia vivo, propterea volo sapientiam, non quod 
sapientiam desidero, volo vitam. Unde fortuna si mihi abstulerit vitam, 
auferet causam quaerendae sapientiae. Nihil igitur habeo, cur ut fiam 
sapiens, aut favorem optem fortunae, aut impedimenta formidem, nisi alia
 fortasse protuleris. Tum ego: Non igitur censes sapientiae studiosum 
posse fortuna, ne ad sapientiam perveniat, impediri, etiamsi ei non 
auferat vitam? Non arbitror, inquit.

Sapientiae sapiens assentiatur (3, 5-6, 13)

Sciat sapientiam sapiens oportet.

 Volo, inquam, mihi paululum aperias, quid tibi inter sapientem et 
philosophum distare videatur? Sapientem a studioso, ait, nulla re 
differre arbitror; nisi quod quarum rerum in sapiente quidam habitus 
inest, earum est in studioso sola flagrantia. Quae sunt tandem istae 
res, inquam? Nam mihi nihil aliud videtur interesse, nisi quod alter 
scit sapientiam, alter scire desiderat. Si scientiam, inquit, modesto 
fine determinas, ipsam rem planius elocutus es. Quoquo modo, inquam, eam
 determinem, illud omnibus placuit, scientiam falsarum rerum esse non 
posse. In hoc mihi, inquit ille, visa fuit obicienda praescriptio, ne 
inconsiderata consensione mea facile in principalis illius quaestionis 
campis tua equitaret oratio. Plane, inquam, mihi nihil ubi equitare 
possem reliquisti. Nam nisi fallor, quod iamdudum molior, ad ipsum finem
 pervenimus. Si enim, ut subtiliter vereque dixisti, nihil inter 
sapientiae studiosum et sapientem interest, nisi quod iste amat, ille 
autem habet sapientiae disciplinam; unde etiam nomen ipsum, id est, 
habitum quemdam exprimere non cunctatus es; nemo autem habere 
disciplinam potest in animo, qui nihil didicit; nihil autem didicit, qui
 nihil novit; et nosse falsum nemo potest: novit igitur sapiens 
veritatem, quem disciplinam sapientiae habere in animo, id est habitum 
iam ipse confessus es. Nescio, inquit, cuius impudentiae sim, si habitum
 inquisitionis divinarum humanarumque rerum esse in sapiente confessum 
me negare voluero. Sed qui tibi videatur inventorum probabilium habitus 
non esse, non video. Concedis mihi, inquam, falsa neminem scire? Facile 
quidem, inquit. Dic iam si potes, inquam, sapientem nescire sapientiam. 
Quid enim, ait, hoc limite universa concludis, ut videri sibi non 
possit, comprehendisse se sapientiam? Da, inquam, dexteram. Nam si 
meministi, hoc est quod heri me dixi effecturum, quod nunc non a me 
conclusum, sed a te ultro mihi oblatum esse gaudeo. Nam cum inter me et 
Academicos hoc interesse dixissem, quod illis probabile visum est 
veritatem non posse comprehendi; mihi autem nondum quidem a me inventam,
 inveniri tamen posse a sapiente videatur: nunc tu cum mea 
interrogatione urgereris, utrum sapiens nesciat sapientiam, Videtur sibi
 scire, dixisti. Quid tum postea, inquit? Quia si videtur sibi, inquam, 
scire sapientiam, non ei videtur nihil scire posse sapientem. Aut si 
sapientia nihil est, volo affirmes.

Se scire sapientiam sapiens assentiatur oportet.

 Crederem vere, inquit, ad calcem nos finem que venisse; sed repente cum
 dexteras interposuisti, disiunctissimos nos esse et in longum 
progressos video: videlicet quod hesterno die a nobis nulla alia 
quaestio constituta videbatur, nisi quod sapientem ad comprehensionem 
veri pervenire posse, affirmante te, ego negaveram: nunc vero nihil me 
opinor concessisse tibi, quam videri posse sapienti probabilium rerum se
 consecutum esse sapientiam: quam tamen sapientiam in investigatione 
divinarum humanarumque rerum me constituisse nulli nostrum arbitror 
dubium. Non, inquam, ideo quia involvis, evolveris: videris enim iam 
mihi exercendi tui causa disputare. Et quia bene nosti istos 
adolescentulos vix adhuc posse discernere quae acute ac subtiliter 
disseruntur, tamquam iudicum abuteris ignorantia, ut tibi quantumlibet 
loqui nullo liceat reclamante. Nam paulo ante dixisti, cum quaererem 
utrum sciret sapiens sapientiam, scire sibi videri. Cui ergo videtur 
sapientem, scire sapientiam, non utique videtur nihil scire sapientem. 
Hoc enim contendi non potest, nisi quisquam dicere audeat, nihil esse 
sapientiam. Ex quo fit, ut hoc tibi, quod etiam mihi, videatur; nam mihi
 videtur sapientem non nihil scire, et tibi, opinor, cui placet, videri 
sapienti sapientem scire sapientiam. Tum ille, Non magis me ingenium 
exercere velle quam te, arbitror; et id miror, non enim tibi ulla in hac
 re exercitatione opus est. Nam mihi adhuc fortasse caeco videtur 
interesse inter videri sibi scire, et scire; et inter sapientiam quae in
 investigatione posita est, et veritatem: quae a nobis cum alterutra 
dicantur, sibi quemadmodum quadrent non invenio. Tum ego, cum iam ad 
prandium vocaremur; Non, inquam, mihi quod tantum reniteris displicet: 
aut enim ambo nescimus quid loquamur, et danda est opera ne tam turpes 
simus; aut unus nostrum, quod item relinquere atque neglegere non minus 
turpe est: sed pomeridianis horis rediemus ad invicem. Mihi enim cum 
videretur iam nos ad calcem pervenisse, pugnos etiam miscuisti. Hic cum 
arrisissent, discessimus.

Licentius ex fonte Ippocrenio haurire vult.

 Et cum redissemus, invenimus Licentium, cui nunquam sitienti Helicon 
subvenisset, excogitandis versibus inhiantem. Nam de medio pene prandio,
 quamvis nostri prandii idem initium qui finis fuit, clam surrexerat, 
nihilque biberat. Cui ego, Opto quidem, inquam, tibi ut istam poeticam 
quam concupisti, complectaris aliquando: non quod me nimis delectet ista
 perfectio; sed quod video te tantum exarsisse, ut nisi fastidio evadere
 ab hoc amore non possis; quod evenire post perfectionem facile solet. 
Deinde cum sis bene canorus, malim auribus nostris inculces tuos versus;
 quam ut in illis graecis tragoediis, more avicularum quas in caveis 
inclusas videmus, verba quae non intellegis cantes. Admoneo tamen ut 
pergas potum, si voles, et ad scholam redeas nostram, si tamen aliquid 
iam de te Hortensius et philosophia meretur, cui dulcissimas 
primitias iam vestro illo sermone libasti, qui te vehementius quam ista 
poetica incederat ad magnarum et vere fructuosarum rerum scientiam. Sed 
dum ad istarum disciplinarum, quibus excoluntur animi, circum revocare 
vos cupio; metuo ne vobis labyrinthus fiat, et prope me poenitet ab illo
 te impetu repressisse. Erubuit ille, discessitque ut biberet. Nam et 
multum sitiebat, et occasio dabatur evitandi me, plura fortasse atque 
asperiora dicturum.

Cui quid videatur scit sibi videri.

 Et cum rediisset, intentis omnibus, sic coepi: Itane est, Alypi, ut 
inter nos de re iam, ut mihi videtur, manifestissima non conveniat? Non 
mirum est, inquit, si quod tibi in promptu esse asseris, mihi obscurum 
sit: siquidem pleraque manifesta, possunt aliis manifestiora, et item 
obscura quaedam, nonnullis obscuriora esse. Nam si et hoc tibi vere 
manifestum est, mihi crede, esse alium quemquam cui et hoc manifestum 
tuum manifestius sit; et item alium cui meum obscurum obscurius sit. Sed
 ne me perpugnacem diutius putes, obsecraverim ut hoc manifestum 
manifestius edisseras. Attende, inquam, quaeso diligenter, et quasi 
seposita paululum respondendi cura. Si enim bene me atque te novi, 
facile data opera clarebit quod dico, et alter alteri cito persuadebit. 
Dixistine tandem, an fortasse obsurdueram, videri sapienti se scire 
sapientiam? Annuit. Omittamus, inquam, paululum istum sapientem. Tu ipse
 sapiens es, an non? Nihil, inquit, minus. Volo tamen, inquam, 
respondeas mihi quid ipse sentias de sapiente Academico; utrumnam tibi 
videatur scire sapientiam? Utrum sibi, inquit, scire videatur an sciat, 
unumne an diversum putas? Metuo enim ne haec confusio cuiquam nostrum 
suffugium praebeat.

Sibi videri sapientiam sapiens assentiatur oportet.

 Hoc est, inquam, Tuscum illud iurgium quod dici solet, cum quaestioni 
intentatae non eius solutio, sed alterius obiectio videtur mederi. Quod 
etiam poeta noster (ut me aliquantum Licentii auribus dedam) decenter in
 Bucolico carmine hoc rusticanum et plane pastoricium esse iudicavit, 
cum alter alterum interrogat, ubi coeli spatium non amplius quam tres 
ulnas pateat: ille autem,

Dic quibus in terris inscripti nomina regum

Nascantur flores (Virgilio, Ecl. 3, 105-106).

Quod quaeso, Alypi, ne in villa nobis licere 
arbitreris: certe vel istae balneolae aliquam decoris gymnasiorum 
faciant recordationem: ad id, si placet, quod rogo, responde. Videturne 
tibi sapiens Academicorum scire sapientiam? Ne verba verbis referendo, 
inquit, in longum eamus, videtur videri sibi scire. Videtur ergo, 
inquam, tibi nescire? Non enim ego quaero quid tibi videatur videri 
sapienti, sed utrum tibi videatur sapiens scire sapientiam. Potes, ut 
opinor, hic aut aiere, aut negare. O utinam, inquit, aut ita mihi facile
 esset ut tibi, aut ita tibi difficile ut mihi! nec tam molestus esses, 
nec in his quidquam sperares. Nam cum me interrogares, quid mihi de 
Academico sapiente videatur; respondi, videri mihi quod videatur sibi 
scire sapientiam, ne aut temere me scire affirmarem, aut illum non minus
 temere scire dicerem. Pro magno, inquam, beneficio mihi obsecro 
concedas primo, ut ad id quod ego, non ad id quod tute interrogas 
respondere digneris. Deinde ut spem meam, quam tibi non minus curae, 
quam tuam esse scio, nunc paululum omittas. Certe si me ista 
interrogatione decepero, cito transibo in tuam partem, controversiamque 
finiemus. Postremo ut pulsa nescio qua sollicitudine, qua te tangi 
video, diligentius animadvertas, quo facile intellegas quid mihi abs te 
responderi velim. Dixisti enim ideo te non aut aiere aut negare, quod 
utique faciendum est ad id quod rogo, ne temere te scire dicas quod 
nescis: quasi vero ego quid scias quaesierim, et non quid tibi videatur.
 Itaque nunc idem planius (si tamen planius dici potest) interrogo: 
Videturne tibi scire sapientiam sapiens, an non videtur? Si inveniri, 
inquit, sapiens qualem ratio prodit, queat; potest mihi videri scire 
sapientiam. Ratio igitur, inquam, talem tibi prodit esse sapientem, qui 
sapientiam non ignoret: et recte isthuc. Non enim aliter decebat videri 
tibi.

Sapientia sive sciat sapiens, sive ei videatur, nonnihil est.

 Quaero ergo iam, utrum possit sapiens inveniri. Si enim potest, potest 
etiam scire sapientiam, omnisque quaestio inter nos dissoluta est. Si 
autem non posse dicis, iam non quaeretur utrum sapiens aliquid sciat, 
sed utrum sapiens quisquam esse possit. Quo constituto, iam recedendum 
erit ab Academicis, et tecum ista quaestio quantum valemus, diligenter 
cauteque versanda. Nam illis placuit, vel potius visum est, et esse 
posse hominem sapientem, et tamen in hominem scientiam cadere non posse.
 Quare illi sapientem nihil scire affirmarunt. Tibi autem videtur scire 
sapientiam, quod non est utique nihil scire. Simul enim placuit inter 
nos, quod etiam inter omnes veteres, interque ipsos Academicos, scire 
falsa neminem posse: unde illud iam restat, ut aut contendas nihil esse 
sapientiam, aut talem sapientem ab Academicis describi, qualem ratio non
 habet, fatearis. [5. 11.] Et his omissis consentias ut 
quaeramus, utrum possit homini talis provenire sapientia, qualem prodit 
ratio. Non enim aliam debemus, aut possumus recte vocare sapientiam.

Si, cum cuique quid videatur, numine indice veritatem attingamus.

 Et his omissis consentias ut quaeramus, utrum possit homini talis 
provenire sapientia, qualem prodit ratio. Non enim aliam debemus, aut 
possumus recte vocare sapientiam. Etsi concedam, inquit, quod te 
magnopere niti video, sciri a sapiente sapientiam, et aliquid inter nos 
deprehensum quod sapiens possit percipere; tamen nequaquam mihi occurrit
 Academicorum labefactata omnis intentio. Prospicio enim defensionis eis
 locum non minimum reservatum, nec illam assensionis suspensionem esse 
praecisam, cum hoc ipso causae suae deesse non possint, quo convictos 
putas. Dicent enim usqueadeo nihil comprehendi, nullique rei assensionem
 praebendam, ut etiam hoc de nihil percipiendo, quod tota sibi pene vita
 usque ad te probabiliter persuaserant, nunc ista conclusione sibi 
extortum sit: ut sive tunc, sive tunc huius argumenti vis tarditate 
ingenii mei, sive revera suo robore invicta sit, eos loco movere non 
possit, cum audacter affirmare adhuc valeant, ne nunc quidem ulli rei 
consentiendum esse. Forte enim aliquando contra hoc quoque nonnihil vel a
 se vel a quopiam reperiri posse, quod acute probabiliterque dicatur: 
suamque imaginem et quasi speculum quoddam in Proteo illo animadverti 
oportere, qui traditur eo solere capi quo minime caperetur, 
investigatoresque eius nunquam eumdem tenuisse, nisi indice alicuiusmodi
 numine. Quod adsit, et illam nobis veritatem quae tantum curae est 
demonstrare dignetur, ego quoque vel ipsis invitis, quod minime reor, 
illos superatos esse confitebor.

Veritati sapiens assentiatur oportet.

 Bene habet, inquam; prorsus nihil amplius optavi. Nam videte, quaeso, 
bona mihi quot et quanta provenerint. Primum est, quod Academici iam sic
 convicti esse dicuntur, ut nihil eis restet ad defensionem, nisi quod 
fieri non potest. Quis enim hoc aut intellegere ullo modo, aut credere 
valeat, eum qui victus sit, eo ipso quo victus est, victorem se esse 
gloriari? Deinde si quid iam remanet cum his conflictionis, non ex eo 
est quod dicunt, nihil sciri posse, sed ex eo quod nulli rei 
assentiendum esse contendunt. Nunc itaque concordes sumus. Nam ut mihi, 
ita etiam illis videtur, sapientem scire sapientiam. Sed tamen ab 
assensione illi temperandum monent. Videri enim sibi tantum dicunt; 
scire autem nullo modo: quasi ego me scire profitear. Mihi quoque videri
 istuc dico: sum enim stultus, ut etiam ipsi, si nesciunt sapientiam. 
Approbare autem nos debere aliquid puto, id est, veritatem. De quo eos 
consulo utrum negent, id est, utrum eis placeat veritati assentiendum 
non esse. Nunquam hoc dicent, sed eam non inveniri asseverabunt. Ergo et
 hic ex nonnulla parte socium me tenent, quod utrisque non displicet, 
atque adeo necessario placet, consentiendum esse veritati. Sed quis eam 
demonstrabit, inquiunt? Ubi ego cum illis non curabo certare; satis mihi
 est quod iam probabile non est, nihil scire sapientem, ne rem 
absurdissimam dicere cogantur, aut nihil esse sapientiam, aut sapientiam
 nescire sapientem.

Quid nobis videatur quidve credamus.

 Quis autem verum possit ostendere, abs te Alypi, dictum est, a quo ne 
dissentiam magnopere mihi laborandum est. Etenim numen aliquod aisti 
solum posse ostendere homini quid sit verum, cum breviter, tum etiam 
pie. Nihil itaque in hoc sermone nostro libentius audivi, nihil gravius,
 nihil probabilius, et, si id numen ut confido adsit, nihil verius. Nam 
et Proteus ille quanta abs te mentis altitudine commemoratus, quanta 
intentione in optimum philosophiae genus? Proteus enim ille, ut vos 
adolescentes non penitus poetas a philosophia contemnendos esse 
videatis, in imaginem veritatis inducitur. Veritatis, inquam, Proteus in
 carminibus ostentat sustinetque personam, quam obtinere nemo potest, si
 falsis imaginibus deceptus comprehensionis nodos vel laxaverit vel 
dimiserit. Sunt enim istae imagines, quae consuetudine rerum corporalium
 per istos quibus ad necessaria huius vitae utimur sensus, nos etiam cum
 veritas tenetur, et quasi habetur in manibus, decipere atque illudere 
moliuntur. Hoc ergo tertium bonum mihi accidit, quod non invenio quanti 
aestimem. Mecum enim familiarissimus amicus meus, non solum de 
probabilitate humanae vitae, verum etiam de ipsa religione concordat, 
quod est veri amici manifestissimum indicium. Siquidem amicitia 
rectissime atque sanctissime definita est, rerum humanarum et divinarum cum benevolentia et caritate consensio (Cicerone, Lael. 6. 20 ).

Si verum possit comprehendi (7, 14-9, 21)

Sapientiae partibus reddentis...

 Tamen ne aut Academicorum argumenta quasdam nebulas videantur 
offundere, aut doctissimorum virorum auctoritati, inter quos maxime 
Tullius non movere nos non potest, superbe nonnullis resistere videamur;
 si vobis placet, prius pauca contra eos disseram, quibus videntur 
disputationes illae adversari veritati. Deinde ut mihi videtur, ostendam
 quae causa fuerit Academicis occultandae sententiae suae. Itaque, 
Alypi, quamvis te totum in meis partibus videam, tamen suscipe pro his 
paululum, mihique responde. Quoniam hodie, inquit, auspicato, ut 
aiunt, processisti, non impediam plenissimam victoriam tuam, et partes 
illas iam securius, quo abs te imponuntur, tentabo suscipere; si tamen 
hoc quod interrogationibus te acturum esse significas, in orationem 
perpetuam (si tibi commodum est) malis convertere; ne vere ut pertinax 
adversarius, quod a tua humanitate longissimum est, minutis illis telis 
abs te iam captivus excrucier.

... magis est lectio quam interrogatio.

 Atque ego cum et illos hoc exspectare animadverterem, quasi aliud 
ingressus exordium: Morem, inquam, vobis geram. Et quamvis post illum 
laborem scholae rhetoricae in hac me levi armatura nonnihil requieturum 
esse praesumpseram, ut interrogando ista potius agerem quam dicendo; 
tamen quia et paucissimi sumus, ut clamare mihi contra valetudinem meam 
non sit necesse; et istum stilum causa eiusdem salutis quasi aurigam 
moderatoremque sermonis mei esse volui, ne concitatius rapiar animo quam
 cura corporis poscit: perpetua, ut vultis, oratione audite quid 
sentiam. Sed primo illud videamus quale sit, unde amatores Academicorum 
gloriari nimium solent. Nam est in libris Ciceronis, quos in huius 
causae patrocinium scripsit, locus quidam, ut mihi videtur, mira 
urbanitate conditus, ut nonnullis autem, etiam firmitate roboratus. 
Difficile est prorsus, ut quemquam non moveat, quod ibi dictum est: Academico
 sapienti ab omnibus caeterarum sectarum qui sibi sapientes videntur, 
secundas partes dari, cum primas sibi quemque vindicare necesse sit. Ex 
quo posse probabiliter confici, eum recte primum esse iudicio suo, qui 
omnium caeterorum iudicio sit secundus.

Tullium inducit de sapiente academico dicentem.

 enim, verbi causa, Stoicum adesse sapientem; nam contra eos potissimum 
Academicorum exarsit ingenium: ergo Zeno vel Chrysippus si interrogetur,
 quis sit sapiens; respondebit eum esse quem ipse descripserit. Contra 
Epicurus vel quis alius adversariorum negabit, suumque potius 
peritissimum voluptatum aucupem sapientem esse contendet. Inde ad 
iurgium: clamat Zeno, et tota illa porticus tumultuatur, hominem natum 
ad nihil esse aliud quam honestatem; ipsam suo splendore in se animos 
ducere, nullo prorsus commodo extrinsecus posito et quasi lenocinante 
mercede: voluptatemque illam Epicuri solis inter se pecoribus esse 
communem; in quorum societatem et hominem et sapientem trudere nefas 
esse. Contra ille convocata de hortulis in auxilium quasi Liber turba 
temulentorum, quaerentium tamen quem incomptis unguibus bacchantes 
asperoque ore discerpant, voluptatis nomen, suavitatem, quietem, teste 
populo, exaggerans, instat acriter, ut nisi ea beatus nemo esse posse 
videatur. In quorum rixam si Academicus incurrerit, utrosque audiet 
trahentes se ad suas partes: sed si in illos aut in istos concesserit, 
ab eis quos deseret, insanus, imperitus, temerariusque clamabitur. 
Itaque cum et hac et illac aurem diligenter admoverit, interrogatus quid
 ei videatur, dubitare se dicet. Roga nunc stoicum, qui sit melior; 
Epicurusne qui delirare illum clamat, an Academicus qui sibi adhuc de re
 tanta deliberandum esse pronuntiat. Nemo dubitat Academicum praelatum 
iri. Rursus te ad illum converte, et quaere quem magis amet; Zenonem, a 
quo bestia nominatur; an Archesilam, a quo audit: Tu fortasse verum 
dicis, sed requiram diligentius. Nonne apertum est totam illam porticum 
insanam, Academicos autem prae illis modestos cautosque homines videri 
Epicuro? (Cicerone, Varro, framm. 34 t. A) Ita peraeque prope 
de omnibus sectis copiosissime Cicero iucundissimum legentibus quasi 
spectaculum praebet, velut ostendens nullum illorum esse qui non cum 
sibi primas partes dederit, quod necesse est, secundas ei dicat dare, 
quem non repugnare, sed dubitare conspexerit. In quo ego nihil 
adversabor, nec eis ullam auferam gloriam. Videatur sane quibuslibet 
Cicero hic non iocatus, sed inania et ventosa quaedam, quod ab ipsorum 
Graeculorum levitate abhorret, sequi et colligere voluisse.

Sapientibus consedentibus et Tullio defendente Augustinus reos convenit academicos inanis gloriae cupidos.

 Videatur sane quibuslibet Cicero hic non iocatus, sed inania et ventosa
 quaedam, quod ab ipsorum Graeculorum levitate abhorreret, sequi et 
colligere voluisse. [8. 17.] Quid enim me impedit, quin si huic 
vanitati resistere velim, facile ostendam quanto minus malum sit 
indoctum esse quam indocilem? Unde fit ut cum se ille Academicus 
iactanticulus quasi discipulum singulis dederit, nemoque illi quod se 
scire putat, persuadere potuerit; magna illorum postea consensione 
rideatur. Iam enim quisque alium quemlibet adversariorum suorum nihil 
didicisse, hunc vero nihil posse discere iudicabit. Ex quo deinceps de 
omnium scholis non ferulis, quod esset deformius quam molestius, sed 
illorum palliatorum clavis et fustibus proicietur. Non enim magnum 
negotium erit, contra communem pestem velut Herculea quaedam postulare 
auxilia Cynicorum. Si autem ista vilissima gloria cum his certare 
libeat, quod philosophanti mihi iam quidem, sed nondum sapienti 
faciliore venia concedendum est; quid habebunt quod possint refellere? 
Ecce enim faciamus me atque Academicum in illas lites philosophorum 
irruisse: omnes prorsus adsint, exponant breviter pro tempore sententias
 suas. Quaeratur de Carneade quid censeat. Dubitare se dicet. Itaque 
illum singuli praeferent caeteris. Ergo omnes omnibus: magna nimirum 
atque altissima gloria. Quis istum nolit imitari? et ego itaque 
interrogatus, idem respondebo; par erit laus. Ea igitur gloria gaudet 
sapiens, in qua illi stultus aequatur? Quid si cum etiam facile superat?
 Nihilne agit pudor? Nam istum Academicum iam de iudicio discedentem 
tenebo. Quippe avidior huiusmodi victoriae stultitia est. Ergo eo 
retento prodam iudicibus quod ignorant, et dicam: Ego, viri optimi, hoc 
cum isto commune habeo, quod dubitat quis vestrum verum sequatur. Sed 
habemus etiam proprias sententias, de quibus peto iudicetis. Nam mihi 
incertum est quidem, quamvis audierim decreta vestra, ubi sit verum: sed
 ideo quod qui sit in vobis sapiens, ignoro. Iste autem etiam ipsum 
sapientem negat aliquid scire, ne ipsam quidem, unde sapiens dicitur, 
sapientiam. Quis non videat palma illa cuius sit? Nam si hoc adversarius
 meus dixerit, vincam gloria; si autem erubescens confessus fuerit 
sapientem scire sapientiam, vincam sententia.

Academici adversus Zenonem verum definientem contendunt.

 Sed ab hoc iam litigioso tribunali secedamus in aliquem locum, ubi 
nobis nulla turba molesta sit; atque utinam in ipsam scholam Platonis, 
quae nomen ex eo dicitur accepisse, quod a populo sit secreta: hic iam 
non de gloria, quod leve ac puerile est, sed de ipsa vita, et de aliqua 
spe animi beati, quantum inter nos possumus, disseramus. Negant 
Academici sciri aliquid posse. Unde hoc vobis placuit, studiosissimi 
homines atque doctissimi? Movit nos, inquiunt, definitio Zenonis. Cur 
quaeso? Nam si vera est, nonnihil veri novit, qui vel ipsam novit; sin 
falsa, non debuit constantissimos commovere. Sed videamus quid ait Zeno.
 Tale scilicet visum comprehendi et percipi posse, quale cum falso non 
haberet signa communia. Hoccine te movit, homo Platonice, ut omnibus 
viribus ab spe discendi studiosos retraheres, ut totum negotium 
philosophandi adiuvante quodam etiam mentis ingemiscendo torpore 
desererent?

Aut non est sapientiae studium aut sapientia est.

 Sed quomodo illum non permoveret, si et nihil tale inveniri potest, et 
nisi quod tale est, percipi non potest? hoc si ita est, dicendum potius 
erat, non posse in hominem cadere sapientiam, quam sapientem nescire cur
 vivat, nescire quemadmodum vivat, nescire utrum vivat; postremo, quo 
perversius magisque delirum et insanum dici nihil potest, simul et 
sapientem esse, et ignorare sapientiam. Quid enim est durius, hominem 
non posse esse sapientem, an sapientem nescire sapientiam? Nihil hinc 
disputandum est, si res ipsa ita posita satis non est ad diiudicandum. 
Sed illud forte si diceretur, penitus homines a philosophando 
averterentur: nunc vero inducendi sunt sapientiae dulcissimo ac 
sanctissimo nomine, ut cum contrita aetate nihil didicerint, postea te 
summis exsecrationibus prosequantur, quem relictis saltem voluptatibus 
corporis, ad animi tormenta sunt secuti.

Homines non revocandi a sapientiae studio.

[bookmark: A_003_009_020]9.[bookmark: A_003_009_020] 20.
 Sed videamus per quem potius a philosophia deterreantur. Per eumne qui 
dixerit: Audi, amice; philosophia non ipsa sapientia, sed studium 
sapientiae vocatur, ad quam te si contuleris, non quidem dum hic vivis 
sapiens eris (est enim apud Deum sapientia, nec provenire homini 
potest), sed cum te tali studio satis exercueris atque mundaveris, 
animus tuus ea post hanc vitam, id est, cum homo esse desieris, facile 
perfruetur? An per eum qui dixerit: Venite, mortales, ad philosophiam; 
magnus hic fructus est: quid enim homini sapientia carius? venite igitur
 ut sapientes sitis, et sapientiam nesciatis? Non, inquit, a me ita 
dicetur. Hoc est decipere, nam nihil aliud apud te invenietur. Ita fit 
ut si hoc dixeris, fugiant tamquam insanum; si alio modo ad hoc 
adduxeris, facias insanos. Sed credamus, propter utramque sententiam 
aeque homines nolle philosophari. Si aliquid philosophiae perniciosum 
Zenonis definitio dicere cogebat, mi homo, idne homini dicendum fuit, 
unde se doleret; an id, unde te derideret?

Contra Arcesilam aut verum comprehendi posse aut sapientiae non esse contendit.

 Tamen quod Zeno definivit, quantum stulti possumus, discutiamus. Id 
visum ait posse comprehendi, quod sic appareret, ut falsum apparere non 
posset. Manifestum est, nihil aliud in perceptionem venire. Hoc et ego, 
inquit Archesilas, video, et hoc ipso doceo nihil percipi. Non enim tale
 aliquid inveniri potest. Fortasse abs te, atque ab aliis stultis: at a 
sapiente cur non potest? Quamquam et ipsi stulto nihil responderi posse 
arbitror, si tibi dicat ut illo memorabili acumine tuo hanc ipsam 
Zenonis definitionem refellas, et ostendas eam etiam falsam esse posse: 
quod si non potueris, hanc ipsam quam percipias habes; si autem 
refelleris, unde a percipiendo impediaris non habes. Ego eam refelli 
posse non video, et omnino verissimam iudico. Itaque cum eam scio, 
quamvis sim stultus, nonnihil scio. Sed fac illam cedere versutiae tuae.
 Utar complexione securissima. Aut enim vera est, aut falsa: si vera, 
bene teneo; si falsa, potest aliquid percipi, etiamsi habeat communia 
signa cum falso. Unde, inquit, potest? Verissime igitur Zeno definivit, 
nec ei quisquis vel in hoc consensit, erravit. An parvae laudis et 
sinceritatis definitionem putabimus, quae contra eos qui erant adversum 
perceptionem multa dicturi, cum designaret quale esset quod percipi 
posset, seipsam talem esse monstravit? Itaque comprehensibilibus rebus 
et definitio est, et exemplum. Utrum, ait, etiam ipsa vera sit nescio: 
sed quia est probabilis, ideo sequens eam ostendo nihil esse tale, quale
 illa expressit posse comprehendi. Ostendis fortasse praeter ipsam, et 
vides, ut arbitror, quid sequatur. Quod si etiam eius incerti sumus, nec
 ita nos deserit scientia; scimus enim aut veram esse, aut falsam: non 
igitur nihil scimus. Quamquam nunquam efficiet ut ingratus sim, prorsus 
ego illam definitionem verissimam iudico. Aut enim possunt percipi et 
falsa, quod vehementius Academici timent, et revera absurdum est; aut 
nec ea possunt, quae sunt falsis simillima: unde illa definitio vera 
est. Sed iam caetera videamus.

Si quid percipiatur (10, 22-13, 29)

Cum dormitante Carneade si quid percipiatur contendit.

 Quamvis haec, nisi fallor, possint ad victoriam satis esse, non tamen 
fortasse ad victoriae satietatem. Duo sunt quae ab Academicis dicuntur, 
contra quae, ut valemus, venire instituimus: Nihil posse percipi; et: Nulli rei debere assentiri.
 De assentiendo mox; nunc alia, pauca de perceptione dicemus. Nihilne 
prorsus dicitis posse comprehendi? Hic evigilavit Carneades: nam nemo 
istorum minus alte quam ille dormivit, et circumspexit rerum evidentiam.
 Itaque credo, secum ipse, ut fit, loquens: Ergone, ait: Carneades, 
dicturus es nescire te utrum homo sis, an formica? Aut de te Chrysippus 
triumphabit? Dicamus ea nos nescire quae inter philosophos inquiruntur; 
caetera ad nos non pertinere, ut si in luce titubavero quotidiana et 
vulgari, ad illas imperitorum tenebras provocem, ubi soli quidam divini 
oculi vident: qui me etiam si palpitantem atque cadentem aspexerint, 
caecis prodere nequeant, praesertim arrogantibus, et quos doceri aliquid
 pudeat. Laute quidem, o graeca industria, succincta et parata procedis;
 sed non respicis illam definitionem et inventum esse philosophi, et in 
vestibulo philosophiae fixam atque fundatam. Quam si succidere tentabis,
 rediet bipennis in crura: illa enim labefacta, non solum potest aliquid
 percipi, sed etiam id potest quod simillimum falso est, si eam non 
audebis evertere. Est enim latibulum tuum unde in incautos transire 
cupientes vehemens erumpis atque exsilis: aliquis te Hercules in tua 
spelunca tamquam semihominem Cacum suffocabit, et eiusdem molibus 
opprimet, docens aliquid esse in philosophia quod tamquam simile falso 
incertum abs te fieri non possit. Certe ad alia properabam; hoc quisquis
 urget, teipsum, Carneades, magna afficit contumelia, quem a me veluti 
mortuum putat ubicumque aut undecumque posse superari. Si autem non 
putat, immisericors est, qui me passim deserere praesidia et tecum in 
campo certare cogit: in quem descendere cum coepissem, solo tuo nomine 
territus pedem retuli, et de superiore loco nescio quid iaculatus sum, 
quod utrum ad te pervenerit, vel quid egerit, viderint sub quorum 
examine dimicamus. Sed quid metuo ineptus? Si bene memini, mortuus es, 
nec iam pro sepulcro tuo iure pugnat Alypius: facile me contra umbram 
tuam Deus adiuvabit.

De mundo quaeque dicantur disiuncta vera sunt.

 Nihil ais in philosophia posse percipi. Et ut orationem tuam large 
lateque diffundas, arripis rixas, dissensionesque philosophorum, et eas 
tibi contra illos arma ministrare arbitraris. Quomodo enim inter 
Democritum et superiores physicos de uno mundo, et innumerabilibus litem
 diiudicabimus, cum inter haeredemque eius Epicurum concordia manere 
nequiverit? Nam iste luxuriosus cum atomos quasi ancillulas suas, id est
 corpuscula quae in tenebris laetus amplectitur, non tenere viam suam, 
sed in alienos limites passim sponte declinare permittit; totum 
patrimonium etiam per iurgia dissipavit. Hoc vero nihil ad me attinet. 
Si enim ad sapientiam pertinet horum aliquid scire, id non potest latere
 sapientem. Si autem aliud quiddam est, sapientiam illam scit sapiens, 
ista contemnit. Tamen ego qui longe adhuc absum vel a vicinitate 
sapientis, in istis physicis nonnihil scio. Certum enim habeo, aut unum 
esse mundum, aut non unum; et si non unum, aut finiti numeri, aut 
infiniti. Istam sententiam Carneades falsae esse similem doceat. Item 
scio mundum istum nostrum, aut natura corporum, aut aliqua providentia 
sic esse dispositum; eumque aut semper fuisse et fore, aut coepisse esse
 minime desiturum; aut ortum ex tempore non habere, sed habiturum esse 
finem; aut et manere coepisse, et non perpetuo esse mansurum: et 
innumerabilia physica hoc modo novi. Vera enim ista sunt disiuncta, nec 
similitudine aliqua falsi ea potest quisquam confundere. Sed assume 
aliquid, ait Academicus. Nolo: nam hoc est dicere, Relinque quod scis, 
dic quod nescis. Sed pendet sententia. Melius certe pendet quam cadit: 
nempe plana est; nempe iam potest aut falsa, aut vera nominari. Hanc 
ergo me scire dico. Tu qui nec ad philosophiam pertinere ista negas, et 
eorum sciri nihil posse asseris, ostende me ista nescire: dic istas 
disiunctiones aut falsas esse, aut aliquid commune habere cum falso, per
 quod discerni omnino non possint.

Cum de mundo falli possit sensus corporis, animi sensus non fallitur.

 Unde, inquit, scis esse istum mundum, si sensus falluntur? Nunquam 
rationes vestrae ita vim sensuum refellere potuerunt, ut convinceretis 
nobis nihil videri: nec omnino ausi estis aliquando ista tentare; sed 
posse aliud esse ac videtur, vehementer persuadere incubuistis. Ego 
itaque hoc totum, qualecumque est quod nos continet, atque alit; hoc, 
inquam, quod oculis meis apparet, a meque sentitur habere terram et 
coelum, aut quasi terram, et quasi coelum, mundum voco. Si dicis nihil 
mihi videri, nunquam errabo. Is enim errat, qui quod sibi videtur, 
temere probat. Posse enim falsum videri a sentientibus dicitis, nihil 
videri non dicitis. Prorsus enim omnis disputationis causa tolletur, ubi
 regnare vos libet, si non solum nihil scimus, sed etiam nihil nobis 
videtur. Si autem hoc quod mihi videtur negas mundum esse, de nomine 
controversiam facis, cum id a me dixerim mundum vocari.

Si numerorum ratio percipi possit.

 Etiamne, inquies, si dormis, mundus est iste quem vides? Iam dictum 
est, quidquid tale mihi videtur, mundum appello. Sed si eum solum placet
 mundum vocare, qui videtur a vigilantibus vel etiam a sanis; illud 
contende, si potes, eos qui dormiunt ac furiunt, non in mundo furere 
atque dormire. Quamobrem hoc dico, istam totam corporum molem atque 
machinam in qua sumus, sive dormientes, sive furentes, sive vigilantes, 
sive sani, aut unam esse, aut non esse unam. Edissere, quomodo possit 
ista esse falsa sententia. Si enim dormio, fieri potest ut nihil 
dixerim; aut si etiam ore dormientis verba, ut solet, evaserunt, potest 
fieri ut non hic, non ita sedens, non istis audientibus dixerim: ut 
autem hoc falsum sit, non potest. Nec ego illud me percepisse dico, quod
 vigilem. Potes enim dicere, hoc mihi etiam dormienti videri potuisse; 
ideoque hoc potest esse falso simillimum. Si autem unus et sex mundi 
sunt; septem mundos esse, quoquo modo affectus sim, manifestum est, et 
id me scire non impudenter affirmo. Quare vel hanc connexionem, vel 
illas superius disiunctiones, doce somno aut furore aut vanitate sensuum
 posse esse falsas; et me, si expergefactus ista meminero, victum esse 
concedam. Credo enim iam satis liquere quae per somnium et dementiam 
falsa videantur, ea scilicet quae ad corporis sensus pertinent: nam ter 
terna novem esse, et quadratum intellegibilium numerorum, necesse est 
vel genere humano stertente sit verum. Quamquam etiam pro ipsis sensibus
 multa posse dici video, quae ab Academicis reprehensa non invenimus. 
Credo enim sensus non accusari, vel quod imaginationes falsas furentes 
patiuntur, vel quod falsa in somnis videmus. Si enim vera vigilantibus 
atque sanis renuntiarunt; nihil ad eos, quid sibi animus dormientis 
insanientisque confingat.

Cum de unaquaque specie corporis, animi sensus non fallitur.

 Restat ut quaeratur, utrum cum ipsi renuntiant, verum renuntient. Age, 
si dicat Epicureus quispiam, Nihil habeo quod de sensibus conquerar: 
iniustum est enim ab eis exigere plusquam possunt; quidquid autem 
possunt videre oculi, verum vident. Ergone verum est quod de remo in 
aqua vident? Prorsus verum. Nam causa accedente quare ita videretur, si 
demersus unda remus rectus appareret, magis oculos meos falsae 
renuntiationis arguerem. Non enim viderent quod talibus existentibus 
causis videndum fuit. Quid multis opus est? Hoc de turrium motu, hoc de 
pinnulis avium, hoc de caeteris innumerabilibus dici potest. Ego tamen 
fallor, si assentiar, ait quispiam. Noli plus assentiri, quam ut ita 
tibi apparere persuadeas; et nulla deceptio est. Non enim video, quomodo
 refellat Academicus eum qui dicit: Hoc mihi candidum videri scio; hoc 
auditum meum delectari scio; hoc mihi iucunde olere scio; hoc mihi 
sapere dulciter scio; hoc mihi esse frigidum scio. Dic potius, utrum per
 se amarae sint oleastri frondes, quas caper tam pertinaciter appetit. O
 hominem improbum! nonne est caper ipse modestior? Nescio quales pecori 
sint, mihi tamen amarae sunt: quid quaeris amplius? Sed est fortasse 
aliquis etiam hominum, cui non sint amarae. Tendisne in molestiam? 
Numquidnam ego amaras esse omnibus dixi? mihi dixi, et hoc non semper 
affirmo. Quid si enim alias alia causa, nunc dulce quidpiam, nunc amarum
 in ore sentiatur? Illud dico, posse hominem cum aliquid gustat, bona 
fide iurare, se scire palato suo illud suave esse, vel contra, nec ulla 
calumnia graeca ab ista scientia posse deduci. Quis enim tam impudens 
sit, qui mihi cum delectatione aliquid ligurienti dicat: Fortasse non 
gustas, sed hoc somnium est? Numquidnam resisto? Sed me tamen illud in 
somnis etiam delectaret. Quare illud quod me scire dixi, nulla confundit
 similitudo falsorum. Et Epicureus, vel Cyrenaici et alia multa fortasse
 pro sensibus dicant, contra quae nihil dictum esse ab Academicis 
accepi. Sed quid ad me? Si volunt ista, et si possunt, etiam me favente 
rescindant. Quidquid enim contra sensus ab eis disputatur, non contra 
omnes philosophos valet. Sunt enim qui ista omnia, quae corporis sensu 
accipit animus, opinionem posse gignere confitentur, scientiam vero 
negant. Quam tamen volunt intellegentia contineri, remotamque a sensibus
 in mente vivere. Et forte in eorum numero est sapiens ille quem 
quaerimus. Sed de hoc alias. Nunc ad reliqua pergamus quae propter ista 
quae iam dicta sunt, paucis, nisi fallor, explicabimus.

De moribus quaeque dicantur disiuncta vera sunt.

 Quid enim de moribus inquirentem vel iuvat vel impedit corporis sensus?
 Nisi vero illos ipsos qui summum hominis verum bonum in voluptate 
posuere, nihil impedit aut columbae collum, aut vox incerta, aut grave 
pondus homini quod camelis leve est, aut alia sexcenta, quominus dicant 
eo quo delectantur delectari se scire, vel eo quo offenduntur offendi 
(quod refelli posse non video); eum commovebunt qui finem boni mente 
complectitur. Quid horum tu eligis? Si quid mihi videatur, quaeris; in 
mente arbitror esse summum hominis bonum. Sed nunc de scientia 
quaerimus. Ergo interroga sapientem, qui non potest ignorare sapientiam:
 mihi tamen tardo illi atque stulto licet interim scire, boni humani 
finem, in quo inhabitet beata vita, aut nullum esse, aut in animo esse, 
aut in corpore, aut in utroque. Hoc me, si potes, nescire convince; quod
 notissimae illae vestrae rationes nullo modo faciunt. Quod si non 
potes, non enim reperies cui falso simile sit, egone concludere 
dubitabo, recte mihi videri scire sapientem quidquid in philosophia 
verum est, cum ego inde tam multa vera cognoverim?

Cum de agendo falli possit sensus corporis, animi sensus non fallitur.

 Sed metuit fortasse ne summum bonum eligat dormiens. Nihil periculi 
est: cum evigilaverit, repudiabit si displicet, tenebit si placet. Quis 
enim eum recte vituperabit quod falsum vidit in somnis? Aut fortasse 
illud formidabis, ne dormiens amittat sapientiam, si pro veris falsa 
probaverit? Hoc iam ne dormiens quidem audet somniare, ut sapientem 
vigilantem vocet, neget si dormiat. Haec etiam de furore dici possunt: 
sed in alia festinat oratio. Haec tamen sine conclusione securissima non
 relinquo. Aut enim amittitur furore sapientia, et iam non erit sapiens,
 quem verum ignorare clamatis: aut scientia eius manet in intellectu, 
etiamsi pars animi caetera id quod accepit a sensibus velut in somnis 
imaginetur.

Si res quas dialectica complectitur percipi possint.

 Restat dialectica, quam certe sapiens bene novit, nec falsum scire 
quisquam potest. Si vero eam nescit, non pertinet ad sapientiam eius 
cognitio, sine qua esse sapiens potuit; et superfluo utrum vera sit, 
possitve percipi, quaerimus. Hic fortasse aliquis mihi dicat: Soles 
prodere tu stulte, quid noveris: an de dialectica nihil scire potuisti? 
Ego vero plura quam de quavis parte philosophiae. Nam primo omnes illas 
propositiones, quibus supra usus sum, veras esse ista me docuit. Deinde 
per istam novi alia multa vera. Sed quam multa sint, numerate, si 
potestis. Si quatuor in mundo elementa sunt, non sunt quinque. Si sol 
unus est, non sunt duo. Non potest una anima et mori et esse immortalis.
 Non potest homo simul et beatus, et miser esse. Non hic et sol lucet, 
et nox est. Aut vigilamus nunc, aut dormimus. Aut corpus est, quod mihi 
videre videor, aut non est corpus. Haec et alia multa, quae commemorare 
longissimum est, per istam didici vera esse, quoquo modo sese habeant 
sensus nostri, in se ipsa vera. Docuit me, si cuius eorum quae per 
connexionem modo proposui pars antecedens assumpta fuerit, trahere 
necessario id quod annexum est. Ea vero quae per repugnantiam vel 
disiunctionem a me sunt enuntiata, hanc habere naturam, ut cum 
auferuntur caetera, sive unum, sive plura sint, restet aliquid quod 
eorum ablatione firmetur. Docuit etiam me, cum de re constat, propter 
quam verba dicuntur, de verbis non debere contendi: et quisquis id 
faciat, si imperitia faciat, docendum esse; si malitia, deserendum: si 
doceri non potest, monendum ut aliquid aliud potius agat, quam tempus in
 superfluis operamque consumat; si non obtemperat, neglegendum. De 
captiosis autem atque fallacibus ratiunculis breve praeceptum est: si 
male concedendo inferuntur, ad ea quae concessa sunt esse redeundum. Si 
verum falsumque in una conclusione confligunt, accipiendum inde quod 
intellegitur, quod explicari non potest relinquendum. Si autem modus in 
aliquibus rebus latet penitus hominem, scientiam eius non esse 
quaerendam. Haec quidem habeo a dialectica, et alia multa quae 
commemorare non est necesse. Neque enim debeo ingratus existere. Verum 
ille sapiens aut haec neglegit, aut si perfecta dialectica ipsa scientia
 veritatis est, sic illam novit ut istorum mendicissimam calumniam: Si verum est, falsum est; si falsum est, verum est:
 contemnendo, et non miserando fame enecet. Haec de perceptione satis 
esse propterea puto, quia de assentiendo cum dicere coepero, tota ibi 
rursum causa versabitur.

Si quid approbemus vel cui rei assentiamur oporteat (14, 30-17, 37)

Si, cum sapientia videatur, non assentiatur oporteat.

 Iam ergo ad eam partem veniamus, in qua dubitare adhuc videtur Alypius.
 Et primo idipsum perspiciamus quale sit, quod te acutissime atque 
cautissime movet. Nam si tot tantisque rationibus roboratam (hoc enim 
dixisti) Academicorum sententiam, qua eis placuit nihil scire sapientem,
 hoc tuum labefactat inventum, quo cogimur confiteri multo esse 
probabilius, sapientem scire sapientiam; magis est assensio cohibenda. 
Hoc enim ipso ostenditur nihil quamlibet copiosissimis subtilissimisque 
argumentis posse suaderi, cui non ex parte contraria, si adsit ingenium,
 non minus acriter, vel fortasse acrius resistatur. Eo fit, ut cum sit 
victus Academicus, vicerit. O utinam vincatur! nunquam efficiet quavis 
arte Pelasga, ut simul a me victus victorque discedat. Certe nihil aliud
 inveniatur quod adversum ista dici possit, et ultro me victum esse 
profiteor. Non enim de gloria comparanda, sed de invenienda veritate 
tractamus. Mihi satis est, quoquo modo molem istam transcendere, quae 
intrantibus ad philosophiam sese opponit, et nescio quibus receptaculis 
tenebras tegens, talem esse philosophiam totam minatur, nihilque in ea 
lucis inventum iri sperare permittit. Quid autem amplius desiderem, 
nihil habeo, si iam probabile est, nonnihil scire sapientem. Non enim 
alia causa veri simile videbatur eum assensionem sustinere debere, nisi 
quia erat veri simile nihil posse comprehendi. Quo sublato, percipit 
enim sapiens vel ipsam, ut iam conceditur, sapientiam, nulla iam causa 
remanebit cur non assentiatur sapiens vel ipsi sapientiae. Est enim sine
 dubitatione monstrosius sapientem non approbare sapientiam, quam 
sapientem nescire sapientiam.

Si sapiens sapientiam approbare non possit.

 Nam quaeso, paululum quasi ante oculos tale spectaculum constituamus, 
si possumus, rixam quamdam sapientis et sapientiae. Quid aliud dicit 
sapientia, quam se esse sapientiam? At contra iste, Non credo, inquit. 
Quis ait sapientiae: Non credo esse sapientiam? quis, nisi is cum quo 
illa loqui potuit, et in quo habitare dignata est, scilicet sapiens? Ite
 nunc, et me quaerite, qui cum Academicis pugnem: habetis iam novum 
certamen, sapiens et sapientia secum pugnant. Sapiens non vult 
consentire sapientiae, ego vobiscum securus exspecto. Quis enim non 
credat invictam esse sapientiam? Tamen nos aliqua complexione muniamus. 
Aut enim in hoc certamine Academicus vincet sapientiam: et a me 
vincetur, quia non erit sapiens: aut ab ea superabitur; et sapientem 
sapientiae consentire docebimus. Aut igitur sapiens Academicus non est, 
aut nonnulli rei sapiens assentietur: nisi forte quem dicere puduit 
sapientem nescire sapientiam, sapientem non consentire sapientiae dicere
 non pudebit. At si iam veri simile est cadere in sapientem vel ipsius 
sapientiae perceptionem, et nulla causa est, cur non ei quod potest 
percipi assentiatur; video quod volebam esse veri simile, sapientem 
scilicet assensurum esse sapientiae. Si quaeres ubi inveniat ipsam 
sapientiam; respondebo, In semetipso. Si dicis eum nescire quod habeat, 
redis ad illud absurdum, sapientem nescire sapientiam. Si sapientem 
ipsum negas posse inveniri; non iam cum Academicis, sed tecum, quisquis 
hoc sentis, sermone alio disseremus. Illi enim cum haec disputant, de 
sapiente profecto disputant. Clamat Cicero, seipsum magnum esse opinatorem, sed de sapiente se quaerere (Cicerone, Lucullus, 20, 66). Quod si adhuc vos, adolescentes, ignotum habetis, certe in Hortensio legistis: Si igitur nec certi est quidquam, nec opinari sapientis est; nihil unquam sapiens approbabit (Cicerone, Hort. Framm. 100 t. A). Unde manifestum est eos de sapiente illis suis disputationibus, contra quas nitimur, quaerere.

Qui percipit approbat.

 Ergo arbitror ego sapienti certam esse sapientiam, id est sapientem 
percepisse sapientiam; et ob hoc eum non opinari, cum assentitur 
sapientiae: assentitur enim ei rei, quam si non percepisset, sapiens non
 esset. Nec isti quemquam non debere assentiri, nisi rebus quae non 
possunt percipi, affirmant. Non autem sapientia nihil est. Cum igitur et
 scit sapientiam, et assentitur sapientiae; neque nihil scit, neque 
nulli rei sapiens assentitur. Quid amplius vultis? An de illo errore 
aliquid quaerimus, quem dicunt penitus evitari, si in nullam rem animum 
declinet assensio? Errat enim, inquiunt, quisquis non solum rem falsam, 
sed etiam dubiam, quamvis vera sit, approbat: nihil autem quod dubium 
non sit invenio. At invenit sapiens ipsam, ut dicebamus, sapientiam.

Qui nihil approbat nihil agit.

 Sed hinc iam vultis fortasse me discedere. Non sunt facile securissima 
relinquenda; cum versutissimis hominibus agimus: morem tamen vobis 
geram. Sed quid hic dicam? quid? quidnam? illud nimirum vetus dicendum 
est, ubi et ipsi habent quod dicant. Quid enim faciam, quem de castris 
meis foras truditis? num implorabo auxilia doctorum, cum quibus si 
superare nequeo, minus pudebit fortasse superari? Iaciam igitur quibus 
viribus possum fumosum quidem iam et scabrum, sed nisi fallor, 
validissimum telum: qui nihil approbat, nihil agit (Sesto Emp., Adv. math. 7,
 158). O hominem rusticum! Et ubi est probabile? ubi est verisimile? Hoc
 volebatis. Auditisne ut sonent scuta graecanica? Exceptum est quod 
robustissimum quidem: sed qua manu iaculati sumus? Et nihil mihi 
potentius isti mei suggerunt; nec aliquid, ut video, vulneris fecimus. 
Convertam me ad ea quae villa et ager ministrat: onerant me potius 
maiora quam praeparant.

Errare qui non pervenit fabula ostendit.

 Nam cum otiosus diu cogitassem in isto rure, quonam modo possit isthuc 
probabile aut veri simile actus nostros ab errore defendere; primo visum
 est mihi, ut solet videri cum ista vendebam, belle tectum et munitum. 
Deinde ubi totum cautius circumspexi, visus sum mihi vidisse unum 
aditum, qua in securos error irrueret. Non enim solum puto eum errare, 
qui falsam viam sequitur; sed etiam eum qui veram non sequitur. Faciamus
 enim duos viatores ad unum locum tendentes, quorum alter instituerit 
nulli credere, alter nimis credulus sit. Ventum est ad aliquod bivium: 
hic ille credulus pastori qui aderat, vel cuipiam rusticano: Salve, 
frugi homo; dic quaeso, qua bene in illum locum pergatur. Respondetur: 
Si hac ibis, nihil errabis. Et ille ad comitem: Verum dicit, hac eamus. 
Ridet vir cautissimus, et tam cito assensum facetissime illudit, atque 
interea illo discedente in bivio figitur: et iam incipit videri turpe 
cessare, cum ecce ex alio viae cornu lautus quidam et urbanus equo 
insidens eminet, et propinquare occipit: gratulatur iste. Tum 
advenienti, et salutato indicat propositum, quaerit viam; dicit etiam 
remansionis suae causam, quo benevolentiorem reddat, pastori eum 
praeferens. Ille autem casu planus erat de iis quos Samardocos iam 
vulgus vocat. Tenuit suum morem homo pessimus etiam gratis. Hac perge, 
ait: nam ego inde venio. Decepit, atque abiit. Sed quando iste 
deciperetur? Non enim monstrationem istam tamquam veram, inquit, 
approbo; sed quia est veri similis. Et hic otiosum esse nec honestum, 
nec utile est; hac eam. Interea ille qui assentiendo erravit, tam cito 
existimans vera esse verba pastoris, in loco illo quo tendebant, iam se 
reficiebat: iste autem non errans, siquidem probabile sequitur, circumit
 silvas nescio quas, nec iam cui locus ille notus sit, ad quem venire 
proposuerat, invenit. Vere vobis dicam, cum ista cogitarem, risum tenere
 non potui, fieri per Academicorum verba nescio quomodo, ut erret ille 
qui veram viam vel casu tenet; ille autem qui per avios montes 
probabiliter ductus est, nec petitam regionem invenit, non videatur 
errare. Ut enim temerariam consensionem iure condemnem, facilius ambo 
errant, quam iste non errat. Hinc iam adversum ista verba vigilantior, 
ipsa facta hominum et mores considerare coepi. Tum vero tam multa mihi 
et tam capitalia in istos venerunt in mentem, ut iam non riderem, sed 
partim stomacharer, partim dolerem homines doctissimos et acutissimos in
 tanta scelera sententiarum et flagitia devolutos.

Qui erat peccat.

 Certe enim, non fortasse omnis qui errat, peccat; omnis tamen qui 
peccat, aut errare conceditur, aut aliquid peius. Quid si ergo aliquis 
adolescentium cum hos audierit dicentes: Turpe est errare, et ideo nulli
 rei consentire debemus; sed tamen cum agit quisque quod ei videtur 
probabile, nec peccat, nec errat: illud tantum meminerit, quidquid 
occurrit vel animo vel sensibus, non pro vero esse approbandum. Id 
igitur audiens adolescens, insidiabitur pudicitiae uxoris alienae, Te, 
te consulo, M. Tulli; de adolescentium moribus vitaque tractamus, cui educendae atque instituendae (Cicerone,
 De div. 2, 2, 4) omnes illae litterae tuae vigilaverunt. Quid aliud 
dicturus es, quam non tibi esse probabile ut id faciat adolescens? At 
illi probabile est. Nam si ex alieno probabili vivimus, nec tu debuisti 
administrare rempublicam; quia Epicuro visum est non esse faciendum. 
Adulterabit igitur ille iuvenis coniugem alienam: qui deprehensus si 
fuerit, ubi te inveniet a quo defendatur? Quamquam etiam si inveniat, 
quid dicturus es? Negabis profecto. Quid si tam clarum est, ut frustra 
inficiere? Persuadere vis nimirum, tamquam in Cumano gymnasio atque adeo
 Neapolitano, nihil eum peccasse, imo etiam nec errasse quidem. Non enim
 faciendum esse adulterium pro vero sibi persuasit; probabile occurrit, 
secutus est, fecit: aut fortasse non fecit, sed fecisse sibi visus est. 
Iste autem maritus, homo fatuus, perturbat omnia litibus pro uxoris 
castitate proclamans, cum qua forte nunc dormit, et nescit. Hoc illi 
iudices si intellexerint, aut neglegent Academicos, et tamquam crimen 
verissimum punient; aut eisdem obtemperantes, verisimiliter hominem 
probabiliterque damnabunt, ut iam quid agat iste patronus prorsus 
ignoret. Cui enim succenseat non habebit, cum omnes se nihil errasse 
dicant; quando non assentientes, id quod visum est, probabile fecerint. 
Ponet igitur personam patroni, et philosophi consolatoris suscipiet: ita
 facile adolescenti, qui iam tantum in Academia profecerit, persuadebit 
ut se tamquam in somnis putet esse damnatum. Sed vos me iocari 
arbitramini: liquet deierare per omne divinum, nescire me prorsus 
quomodo iste peccaverit; si, quisquis id egerit quod probabile videtur, 
non peccat. Nisi forte in totum aliud esse dicunt errare, aliud peccare;
 seque illis praeceptis egisse ne erremus, peccare autem nihil magnum 
esse duxisse.

Cui quid videatur a peccando non cavet.

 Taceo de homicidiis, parricidiis, sacrilegiis, omnibusque omnino, quae 
fieri aut cogitari possunt, flagitiis ac facinoribus, quae paucis 
verbis, et quod est gravius, apud sapientissimos iudices defenduntur: 
Nihil consensi, et ideo non erravi. Quomodo autem non facerem quod 
probabile visum est? Qui autem non putant ista probabiliter posse 
persuaderi, legant orationem Catilinae, qua patriae parricidium, quo uno
 continentur omnia scelera, persuasit. Iam illud quis non ridet? Ipsi 
dicunt, nihil se in agendo sequi nisi probabile, et quaerunt magnopere 
veritatem, cum eis sit probabile non posse inveniri. O mirum monstrum! 
Sed hoc omittamus, minus id ad nos, minus ad vitae nostrae discrimen, 
minus ad fortunarum periculum pertinet. Illud est capitale, illud 
formidolosum, illud optimo cuique metuendum, quod nefas omne, si haec 
ratio probabilis erit, cum probabile cuiquam visum fuerit esse 
faciendum, tantum nulli quasi vero assentiatur, non solum sine sceleris,
 sed etiam sine erroris vituperatione committat. Quid ergo? Haec illi 
non viderunt? Imo solertissime prudentissimeque viderunt, nec mihi ullo 
pacto tantum arrogaverim, ut M. Tullium aliqua ex parte sequar 
industria, vigilantia, ingenio, doctrina: cui tamen asserenti, nihil 
scire posse hominem, si hoc solum diceretur: Scio ita videri mihi; unde 
id refelleret non haberet.

Si Academici Platonis praecepta pro mysteriis custodierint (17, 37-19, 41)

Quos Plato audierit et quae praeceperit.

[bookmark: A_003_017_037]17.[bookmark: A_003_017_037] 37.
 Quid igitur placuit tantis viris perpetuis et pertinacibus 
contentionibus agere, ne in quemquam cadere veri scientia videretur? 
Audite iam paulo attentius, non quid sciam, sed quid existimem: hoc enim
 ad ultimum reservabam, ut explicarem, si possem, quale mihi videatur 
esse totum Academicorum consilium. Plato vir sapientissimus et 
eruditissimus temporum suorum, qui et ita locutus est, ut quaecumque 
diceret, magna fierent, et ea locutus est, ut quomodocumque diceret, 
parva non fierent; dicitur post mortem Socratis magistri sui, quem 
singulariter dilexerat, a Pythagoreis etiam multa didicisse. Pythagoras 
autem graeca philosophia non contentus, quae tunc aut pene nulla erat, 
aut certe occultissima, postquam commotus Pherecydae cuiusdam Syri 
disputationibus, immortalem esse animum credidit, multos sapientes etiam
 longe lateque peregrinatus audierat. Igitur Plato adiciens lepori 
subtilitatique Socraticae quam in moralibus habuit, naturalium 
divinarumque rerum peritiam, quam ab eis quos memoravi diligenter 
acceperat; subiungensque quasi formatricem illarum partium, iudicemque 
dialecticam, quae aut ipsa esset, aut sine qua sapientia omnino esse non
 posset; perfectam dicitur composuisse philosophiae disciplinam, de qua 
nunc disserere tempus non est. Sat est enim ad id quod volo, Platonem 
sensisse duos esse mundos: unum intellegibilem, in quo ipsa veritas 
habitaret; istum autem sensibilem, quem manifestum est nos visu tactuque
 sentire. Itaque illum verum, hunc veri similem et ad illius imaginem 
factum. Et ideo de illo in ea, quae se cognosceret, anima velut expoliri
 et quasi serenari veritatem; de hoc autem in stultorum animis non 
scientiam, sed opinionem posse generari. Quidquid tamen ageretur in hoc 
mundo per eas virtutes, quas civiles vocabat, aliarum verarum virtutum 
similes, quae, nisi paucis sapientibus, ignotae essent, non posse nisi 
veri simile nominari.

Polemon et Arcesilas Adversus Zenonem Platonis praecepta pro mysteriis custodierunt.

 Haec et alia huiusmodi mihi videntur inter successores eius, quantum 
poterant, esse servata, et pro mysteriis custodita. Non enim aut facile 
ista percipiuntur, nisi ab eis qui se ab omnibus vitiis mundantes, in 
aliam quamdam plus quam humanam consuetudinem vindicaverint; aut non 
graviter peccat quisquis ea sciens quoslibet homines docere voluerit. 
Itaque Zenonem principem Stoicorum, cum iam quibusdam auditis et 
creditis, in scholam relictam a Platone venisset, quam tunc Polemo 
retinebat, suspectum habitum suspicor, nec talem visum cui Platonica 
illa velut sacrosancta decreta facile prodi committique deberent, 
priusquam dedidicisset ea, quae in illam scholam ab aliis accepta 
detulerat. Moritur Polemo, succedit ei Archesilas Zenonis quidem 
condiscipulus, sed sub Polemonis magisterio. Quamobrem cum Zeno sua 
quadam de mundo, et maxime de anima, propter quam vera philosophia 
vigilat, sententia delectaretur, dicens eam esse mortalem, nec quidquam 
esse praeter hunc sensibilem mundum, nihilque in eo agi, nisi corpore; 
nam et Deum ipsum ignem putabat: prudentissime atque utilissime mihi 
videtur Archesilas, cum illud late serperet malum, occultasse penitus 
Academiae sententiam, et quasi aurum inveniendum quandoque posteris 
obruisse. Quare cum in falsas opiniones ruere turba sit pronior, et 
consuetudine corporum omnia esse corporea facillime, sed noxie credatur;
 instituit vir acutissimus atque humanissimus, dedocere potius quos 
patiebatur male doctos quam docere quos dociles non arbitrabatur. Inde 
illa omnia nata sunt quae novae Academiae tribuuntur, quia eorum 
necessitatem veteres non habebant.

Quod et Carneades egit adversus Chrysippum

 Quod si Zeno expergefactus esset aliquando, et vidisset neque quidquam 
comprehendi posse, nisi quale ipse definiebat, neque tale aliquid in 
corporibus posse inveniri, quibus ille tribuebat omnia; olim prorsus hoc
 genus disputationum, quod magna necessitate flagraverat, fuisset 
exstinctum. Sed Zeno imagine constantiae deceptus, ut ipsis Academicis 
videbatur, nec mihi etiam non videtur, pertinax fuit: fidesque illa 
corporum perniciosa quoquo modo potuit pervixit in Chrysippum, qui ei 
(nam maxime poterat), magnas vires latius se diffundendi dabat; nisi ex 
illa parte Carneades acrior et vigilantior superioribus caeteris ita 
restitisset, ut mirer illam opinionem aliquid etiam postea valuisse. 
Namque Carneades primo illam velut calumniandi impudentiam, qua videbat 
Archesilam non mediocriter infamatum, deposuit; ne contra omnia velle 
dicere quasi ostentationis causa videretur: sed ipsos proprie sibi 
Stoicos, atque Chrysippum convellendos evertendosque proposuit.

Carneades docuit agere posse verisimile vel probabile tenentem.

 Deinde cum undique premeretur, si nulli rei esset assensus, nihil 
acturum esse sapientem (o hominem mirum atque adeo non mirum! ab ipsis 
enim Platonis fontibus profluebat); attendit sapienter quales illi 
actiones probarent, easque nescio quarum verarum similes videns, id quod
 in hoc mundo ad agendum sequeretur, veri simile nominavit. Cui enim 
esset simile et perite norat, et prudenter tegebat, idque etiam 
probabile appellabat. Probat enim bene imaginem, quisquis eius intuetur 
exemplum. Quomodo enim approbat sapiens, aut quomodo simile sequitur 
veri, cum ipsum verum quod sit ignoret? Ergo illi norant, et approbabant
 falsa in quibus imitationem laudabilem rerum verarum animadvertebant. 
Sed quia hoc tamquam profanis nec fas, nec facile erat ostendere; 
reliquerunt posteris, et quibus illo tempore potuerunt, signum quoddam 
sententiae suae. Illos autem bene dialecticos de verbis movere 
quaestionem insultantes irridentesque prohibebant. Ob haec dicitur 
Carneades etiam tertiae Academiae princeps atque auctor fuisse.

Quod et Tullius postremo egit adversus Antiochum.

[bookmark: A_003_018_041]18.[bookmark: A_003_018_041] 41.
 Deinde in nostrum Tullium conflictio ista duravit, iam plane saucia et 
ultimo spiritu latinas litteras inflatura. Nam nihil mihi videtur 
inflatius, quam tam multa copiosissime atque ornatissime dicere, non ita
 sentientem. Quibus tamen ventis feneus ille platonicus Antiochus satis,
 ut mihi videtur, dissipatus atque dispersus est. Nam Epicureorum greges
 in animis deliciosorum populorum aprica stabula posuerunt. Quippe 
Antiochus Philonis auditor, hominis quantum arbitror circumspectissimi, 
qui iam veluti aperire cedentibus hostibus portas coeperat, et ad 
Platonis auctoritatem Academiam legesque revocare; quamquam et 
Metrodorus id antea facere tentaverat, qui primus dicitur esse 
confessus, non decreto placuisse Academicis nihil posse comprehendi, sed
 necessario contra Stoicos huiusmodi eos arma sumpsisse: igitur 
Antiochus, ut institueram dicere, auditis Philone academico, et 
Mnesarcho stoico, in Academiam veterem, quasi vacuam defensoribus, et 
quasi nullo hoste securam, velut adiutor et civis irrepserat, nescio 
quid inferens mali de Stoicorum cineribus, quod Platonis adita violaret.
 Sed huic arreptis iterum illis armis et Philon restitit donec 
moreretur, et omnes eius reliquias Tullius noster oppressit, se vivo 
impatiens labefactari vel contaminari quidquid amavisset: adeo post illa
 tempora non longo intervallo omni pervicacia pertinaciaque demortua, os
 illud Platonis quod in philosophia purgatissimum est et lucidissimum, 
dimotis nubibus erroris emicuit, maxime in Plotino, qui platonicus 
philosophus ita eius similis iudicatus est, ut simul eos vixisse, tantum
 autem interest temporis ut in hoc ille revixisse putandus sit.

Quidve ratio vel auctoritatis ad sapientiam conferat (19, 42-20, 43)

Qui philosophi extiterint quidve docerent.

 Itaque nunc philosophos non fere videmus, nisi aut Cynicos aut 
Peripateticos aut Platonicos: et Cynicos quidem, quia eos vitae quaedam 
delectat libertas atque licentia. Quod autem ad eruditionem doctrinamque
 attinet, et mores quibus consulitur animae, quia non defuerunt 
acutissimi et solertissimi viri, qui docerent disputationibus suis 
Aristotelem ac Platonem ita sibi concinere, ut imperitis minusque 
attentis dissentire videantur; multis quidem saeculis multisque 
contentionibus, sed tamen eliquata est, ut opinor, una verissimae 
philosophiae disciplina. Non enim est ista huius mundi philosophia, quam
 sacra nostra meritissime detestantur, sed alterius intellegibilis; cui 
animas multiformibus erroris tenebris caecatas, et altissimis a corpore 
sordibus oblitas, nunquam ista ratio subtilissima revocaret, nisi summus
 Deus populari quadam clementia divini intellectus auctoritatem usque ad
 ipsum corpus humanum declinaret, atque submitteret; cuius non solum 
praeceptis, sed etiam factis excitatae animae redire in semetipsas, et 
resipiscere patriam, etiam sine disputationum concertatione potuissent.

Quid Augustinus expertus sentiat de sapientum et Christi auctoritate.

 Hoc mihi de Academicis interim probabiliter, ut potui, persuasi. Quod 
si falsum est, nihil ad me, cui satis est iam non arbitrari, non posse 
ab homine inveniri veritatem. Quisquis autem putat hoc sensisse 
Academicos, ipsum Ciceronem audiat. Ait enim illis morem fuisse 
occultandi sententiam suam, nec eam cuiquam nisi qui secum ad senectutem
 usque vixisset, aperire consuesse (Cicerone, Varro, fr. 35 t. 
A). Quae sit autem ista, Deus viderit; eam tamen arbitror Platonis 
fuisse. Sed ut breviter accipiatis omne propositum meum; quoquo modo se 
habeat humana sapientia, eam me video nondum percepisse. Sed cum 
trigesimum et tertium aetatis annum agam, non me arbitror desperare 
debere eam me quandoque adepturum. Contemptis tamen caeteris omnibus 
quae bona mortales putant, huic investigandae inservire proposui. A quo 
me negotio quoniam rationes Academicorum non leviter deterrebant, satis,
 ut arbitror, contra eas ista disputatione munitus sum. Nulli autem 
dubium est gemino pondere nos impelli ad discendum, auctoritatis atque 
rationis. Mihi ergo certum est nusquam prorsus a Christi auctoritate 
discedere: non enim reperio valentiorem. Quod autem subtilissima ratione
 persequendum est; ita enim iam sum affectus, ut quid sit verum, non 
credendo solum, sed etiam intellegendo apprehendere impatienter 
desiderem; apud Platonicos me interim quod sacris nostris non repugnet 
reperturum esse confido.

Quae additamenti specie dicantur (20, 44-45)

Alypius Augustino se subicit eumque laudat.

 Hic postquam sermonis finem me fecisse aspexerunt, quamquam iam erat 
nox, et aliquid etiam lucerna illata scriptum erat; tamen illi 
adolescentes intentissime exspectabant, utrum Alypius vel alio die se 
responsurum esse promitteret. Tum ille: Nihil mihi aliquando, inquit, 
tam ex sententia provenisse affirmare paratus sum, quam quod hodierna 
disputatione discedo superatus. Nec istam meam tantum puto debere esse 
laetitiam. Communicabo ergo eam vobiscum, concertatores mei, vel iudices
 nostri. Quandoquidem isto se pacto a suis posteris vinci, ipsi etiam 
fortasse Academici optarunt. Quid enim nobis hoc sermonis lepore 
iucundius, quid sententiarum gravitate perpensius, quid benevolentia 
promptius, quid doctrina peritius videri aut exhiberi posset? Prorsus 
nequaquam digne admirari possum, quod tam facete aspera, tam fortiter 
desperata, tam moderate convicta, tam dilucide obscura tractata sunt. 
Quare iam, socii mei, exspectationem vestram, qua me ad respondendum 
provocabatis, certiore spe mecum ad discendum convertite. Habemus ducem 
qui nos in ipsa veritatis arcana, Deo iam monstrante, perducat.

Auditores adhuc audire cupiunt.

 Hic ego, cum illi puerili quodam studio, quod Alypius responsurus non 
videbatur, quasi fraudatos vultu se ostenderent: Invidetis, inquam 
arridens, laudibus meis? Sed quoniam de Alypii constantia iam securus 
nihil eum timeo; ut vos quoque mihi gratias agatis, instruo vos adversus
 illum qui tantam intentionem vestrae exspectationis offendit. Legite Academicos;
 et cum ibi victorem (quid enim facilius?) istarum nugarum Ciceronem 
inveneritis, cogatur iste a vobis hunc nostrum sermonem contra illa 
invicta defendere. Hanc tibi, Alypi, duram mercedem pro mea falsa laude 
restituo. Hic cum arrisissent, finem tantae conflictionis, utrum 
firmissimum nescio, modestius tamen et citius quam speraveram fecimus.


